sagorsarker/bangla-wikipedia huggingface dataset:
বিক্রম ঘোষ

বিক্রম ঘোষ(জন্ম ২০ অক্টোবর ১৯৬৬) ভারতীয় বাঙালি তবলা বাদক। তিনি তবলা গুরু শঙ্কর ঘোষের পুত্র। তিনি হিন্দুস্থানী শাস্ত্রীয় সঙ্গীত এবং ফিউশন সঙ্গীত প্রস্তুত করেছেন। তাঁর সঙ্গীত গভীরভাবে পাতিয়ালা ঘরানার, খেয়ালওঠুংরি দ্বারা প্রভাবিত। বিক্রম ঘোষ সঙ্গীত এবং সংস্কৃতিকে নতুন ভাবে পরীক্ষা নিরীক্ষার জন্য পরিচিত; তিনি সঙ্গীত ঘরানার একটি সুবিশাল ক্ষেত্রে নিজেকে সংপৃক্ত করেছেন,শাস্ত্রীয়, রক, আধুনিক , ফিউশন সঙ্গীত থেকে নিয়ে চলচ্চিত্রের সঙ্গীত অবধি।
বিক্রম ঘোষ পশ্চিম বঙ্গের, কলকাতায় জন্মগ্রহণ করেন। তাঁর পিতা তবলাগুরু পণ্ডিত শঙ্কর ঘোষ ও মা শাস্ত্রীয় গায়িকা শ্রীমতী সংযুক্তা ঘোষ। তিনি লা মারটেনিয়ার কলকাতায় পড়াশুনা শুরু করেন। পরে তিনি যথাক্রমে সেন্ট জেভিয়ার'স কলেজ ,কলকাতা থেকে ইংরাজীতে স্নাতক এবং যাদবপুর বিশ্ববিদ্যালয় থেকে স্নাতকোত্তর উপাধি লাভ করেন। তিনি তাঁর বাবা পণ্ডিত শঙ্কর ঘোষের কাছে তবলা শেখা শুরু করেন , যিনি ওস্তাদ আলি আকবর খানের সঙ্গে সঙ্গত করেছেন।
বিক্রম ঘোষ, বিখ্যাত সরোদ-বাদক ওস্তাদ আলী আকবর খান এবং সেতার বাদক পণ্ডিত রবিশঙ্কর সহ আরো অন্যান্যদের সঙ্গে সঙ্গত করেছেন। তিনি একই সংগীতানুষ্ঠানে , তাঁর বাবার সঙ্গেও যুগলবন্দী বাজান। তিনি প্রাক্তন বিটলস জর্জ হারিসনের মৃত্যুর আগে তাঁর সঙ্গে কাজ করেন। 
বিক্রম ঘোষকে,বিভিন্ন ভূমিকায় সঙ্গীত জগতে দেখা যায় । তাঁর দীর্ঘদিনের দল, রিদিমস্কেপ ২০১১ সালে, তাদের দশম বার্ষিকীতে, নব্য-লয় সঙ্গীতানুষ্ঠান প্রদর্শন করেন। এই দশম বার্ষিকী উদযাপনের জন্য কলকাতা ও মুম্বাইতে ফোকট্রনিকের দ্বারা আয়োজিত অনুষ্ঠানে রিদিমস্কেপ গ্রেগ এলিসের সঙ্গে প্রদর্শন করেন। তার দল তাদের দ্বিতীয় এ্যালবাম "ট্রান্সফরমেসান" বের করেন ,যেটি ভারতীয় রেকর্ডিং আর্টস পুরস্কার ২০১২তে শ্রেষ্ঠ ফিউশন অ্যালবাম বলে বিবেচিত হয়।
বিক্রম ঘোষ,ত্রৈকলাতে স্কটিস গায়ক,গীতকার রাচেল সেরমান্নি এবং অসমীয়া (লোক/ইন্ডি) গায়ক পাপনেরসঙ্গে প্রদর্শন করেন।ত্রৈকলা, ব্রিটিশ কাউন্সিল এবং ফোকট্রনিক দ্বারা সংকলিত এবং আয়োজিত। 
"সুফি-ফিউসান" এ তিনি সঙ্গীত শিল্পী অম্বরীশ দাস ও পার্বতী কুমার , কিবোর্ডিস্ট ইন্দ্রজিৎ দে, এবং ড্রামার অরুণ কুমারের সঙ্গে ফিউসান সুফির অংশ হিসাবে প্রদর্শন করেন। বিক্রম ঘোষ "জাল" ছায়াছবির সঙ্গীত রচনা করতে সোনু নিগমের সঙ্গে যোগ দেন। বিক্রম ঘোষ এছাড়াও অনেক সিনেমা জন্য সঙ্গীত রচনা করেছেন,যার মধ্যেমীরা নায়ারের "লিটল জিজোউ" ও আছে। বিক্রম ঘোষ ২০১০ সালের অক্টোবর মাসে মেল্টিং পট প্রোডাকসন্স নামে তার সঙ্গীত কোম্পানি চালু করেন।
২০১২ সালের ১ অক্টোবরে তিনি তাঁর বন্দে মাতরম, রচনার জন্য, যাতে সোনু নিগম, শঙ্কর মহাদেবন এবং সুনিধী চৌহান সহ ভারতব্যাপী শিল্পীদের দেখান হয়েছে, শ্রেষ্ঠ পপ / রক একক বিষয়শ্রেণিতে অন্তর্ভুক্ত বিশ্ব ভারতীয় গান অ্যাকাডেমি (GIMA) পুরস্কার লাভ করেন। 
২০১২ সালের জুন মাসে তিনি বিশ্ব সংগীত দিবস উপলক্ষে "ওয়ান ওয়ার্ল্ড ফিউসান এক্সট্রাভাগান্জা" নামে একটি কনসার্ট হায়দ্রাবাদে, শিল্পকলা বেদিকা অডিটোরিয়ামে সঞ্চালন করেন তিনি এমটিভি রুটসের একটি পর্বে উপস্থিত ছিলেন। বিক্রম ঘোষ অনলাইন স্ট্রিমিং মাধ্যমে এক/Ace মুক্ত বিশ্ববিদ্যালয়ের জন্য "রিপারকাসন" শিরোনামের একটি পারকাসান কোর্স পড়ান।
তিনি ২০০৪ সালে জয়া সিলকে বিয়ে করেন
নতুন যুগের পরীক্ষণ 
তিনি 'হঠাৎ নীরার জন্য' নামে একটি বাংলা সিনেমায় নায়কের ভূমিকায় অভিনয়ও করেছেন।
পূর্ণদাস বাউল

পূর্ণদাস বাউল (জন্মঃ ১৮ই মার্চ, ১৯৩৩) একজন আন্তর্জাতিক খ্যাতি সম্পন্ন ভারতীয় বাঙালি বাউল গান শিল্পী।
পূর্ণদাস বাউল ১৯৩৩ খ্রিষ্টাব্দের ১৮ই মার্চ ব্রিটিশ ভারতের বেঙ্গল প্রেসিডেন্সির অন্তর্গত রামপুরহাটের সন্নিকটে একচক্কা গ্রামে জন্মগ্রহণ করেন। তার পিতার নাম নবনীদাস বাউল। ছোটবেলা থেকেই পূর্ণদাস পিতার সাথে বাংলার বিভিন্ন স্থানে যাত্রা করেন। ১৯৩৯ খ্রিষ্টাব্দে মন্বন্তরের সময় দারিদ্র্যপীড়িত পরিবারকে আহার জোগাড় করতে তিনি রেলস্টেশন ও প্ল্যাটফর্মে গান গেয়ে রোজগার করেন। এই সময় সীতারাম ওঙ্কারণাথ নামে এক সাধকের প্রেরণায় পূর্ণদাস বাংলার বাইরেও বাউল গান গাইতে বের হন। তিনি মাত্র নয় বছর বয়েসে বাউল গান গেয়ে জয়পুরে এক প্রতিযোগিতায় স্বর্ণপদক জয় করেন। কৈশোরে তিনি কলকাতা শহরে রংমহল থিয়েটার এবং বঙ্গসংস্কৃতির মেলায় গান গেয়েছিলেন। পিতার সঙ্গে যুগ্মভাবে নির্মিত তার গানের রেকর্ডিং এই সময় প্রচণ্ড জনপ্রিয় হয়।
১৯৬০ সালে পূর্ণদাস মার্কিন যুক্তরাষ্ট্রের সান ফ্রান্সিস্কো শহরের এক গানের অনুষ্ঠানে বব ডিলানের পূর্বতন ম্যানেজার অ্যালবার্ট গ্রসম্যান কর্তৃক নিমন্ত্রিত হন। তার পর তিনি আমেরিকার বিভিন্ন জায়গায় ভ্রমণ করে বিভিন্ন সঙ্গীত অনুষ্ঠানে যোগ দেন। এরপর তিনি বব ডিলানের বাসস্থান বিয়ার্সভিলায় পরিভ্রমণ করেন, যেখানে ডিলানের সঙ্গে পূর্ণদাসের বেশ কিছু গান রেকর্ড করা হয়। পরে ফ্রান্সর নাইস শহরে মাইক জ্যাগারের ম্যানেজার পূর্ণদাসকে "রোলিং স্টোন" স্টুডিওতে গান রেকর্ডিং করার নিমন্ত্রণ করেন। পূর্ণদাস পরবর্তী বছরগুলিতে পৃথিবীর বহু দেশে বাউল গান গেয়ে ঘুরে বেরিয়েছেন। স্যান ডিয়েগো শহরে তিনি বাউল গানের একটি শিক্ষাপ্রতিষ্ঠান চালু করেন।
২০১৩ সালে কলা বিভাগে বিশেষ অবদানের জন্য পশ্চিম বঙ্গ রাজ্যের সুপারিশে পদ্মশ্রী পুরস্কারে সম্মানিত করা হয়।
দাউদ পাবলিক স্কুল এন্ড কলেজ

দাউদ পাবলিক স্কুল এন্ড কলেজ যশোর দেশের দক্ষিণবঙ্গের অন্যতম প্রাচীন ও স্বনামধন্য শিক্ষাপ্রতিষ্ঠান। প্রতিষ্ঠানটি যশোর সেনানিবাসে অবস্থিত বাংলাদেশ সরকারের প্রতিরক্ষা মন্ত্রণালয়ের সামরিক ভূমি ও সেনানিবাস অধিদপ্তর এবং বাংলাদেশ সেনাবাহিনী কর্তৃক পরিচালিত॥
দাউদ পাবলিক স্কুল এন্ড কলেজ যা সংক্ষেপে ডিপিএসসি নামে পরিচিত।পাকিস্তান শাসনামলে ক্যান্টনমেন্ট এক্সিকিউটিভ অফিসার ও ব্যাবসায়ী দাউদ গ্রুপ অব ইন্ডাস্ট্রিস-এর সহযোগিতায় ১৯৫৯ সালের ৩ সেপ্টেম্বর বিদ্যালয়টি প্রতিষ্ঠিত হয়। ১৯৬৪ সালে এসএসসি ও ১৯৬৯-৭০ সালে এই শিক্ষাপ্রতিষ্ঠানে একাদশ-দ্বাদশ শ্রেনি চালু হয়। ১৯৮৩ সালে প্রতিষ্ঠানটি থেকে কলেজ সেকশন আলাদা হয়ে 'যশোর ক্যান্টনমেন্ট কলেজ' নামে পৃথক একটি প্রতিষ্ঠান হিসেবে আত্মপ্রকাশ করে যা পূর্বে দাউদ পাবলিক এরই কলেজ সেকশন ছিল। পরবর্তিতে পুনঃরায় দাউদ পাবলিকে কলেজ সেকশন চালু হয়। বর্তমানে দাউদ পাবলিক স্কুল এন্ড কলেজে প্রথম শ্রেনী থেকে দ্ধাদশ শ্রেনী পর্যন্ত পাঠদান করানো হয়।যশোর ইন্টারন্যাশনাল স্কুল ও দাউদ পাবলিকের ইংরেজি মাধ্যম শাখার অংশ ছিল যা বর্তমানে যশোর ইংলিশ স্কুল এন্ড কলেজ নামে পরিচিত।
দাউদ পাবলিক স্কুল এন্ড কলেজ যশোর ক্যান্টনমেন্টে অবস্থিত। ১৮.৭১ একর ভূমির উপর বিদ্যালয়টি অবস্থিত। এ বিদ্যালয়ে রয়েছে ৫০০ আসন বিশিষ্ট একটি অডিটোরিয়াম, একটি গ্রন্থাগার, কম্পিউটার ল্যাব, বিভিন্ন বিষয়ের পরীক্ষাগার, ছয়টি খেলার মাঠ এবং শিক্ষার্থী পরিবহনের জন্য ৪টি বাসসহ প্রথিষ্ঠানের মোট ১২টি পরিবহন রয়েছে।প্রশাসনিককাজে ব্যবহারের জন্য ২টি মাইক্রোবাস রয়েছে।
এই বিদ্যালয়টি প্রতিবছর "বার্ষিক ক্রীড়া প্রতিযোগিতা" এবং "বার্ষিক সাংস্কৃতিক অনুষ্ঠান" এর আয়োজন করে থাকে। এ ছাড়া প্রায়ই বিতর্ক প্রতিযোগিতা, রচনা প্রতিযোগিতা, হাতের লেখা প্রতিযোগিতা ইত্যাদি হয়ে থাকে।
শ্রীকান্ত আচার্য

শ্রীকান্ত আচার্য (জন্ম ৫ জুলাই) হলেন একজন ভারতীয় আধুনিক গানের শিল্পী, গীতিকার এবং সঙ্গীত পরিচালক। তার রবীন্দ্র সঙ্গীতেও খ্যাতি রয়েছে।
শ্রীকান্ত আচার্য ভারতের কলকাতায় জন্মগ্রহণ করেন এবং তিনি রোহিণী নন্দন আচার্য এবং কনা আচার্যের পুত্র। শ্রীকান্ত আচার্যের মায়ের বাড়ি বিক্রমপুরে। দেশভাগের আগে তাঁর মামারা চলে যান বিক্রমপুর থেকে। ১৯৯৬ সালে যখন তিনি প্রথম চাকরিবাকরি ছেড়ে গান গাইবার সিদ্ধান্ত নেন, তখন প্রথম যে কোম্পানির সঙ্গে গান রেকর্ডিং এর জন্য চুক্তিবদ্ধ হন, সেই কোম্পানির কর্তৃপক্ষ ট্রেনার হিসেবে সুমিত্রা সেনকে নির্বাচন করেন। তিনি দক্ষিণী থেকে রবীন্দ্রসঙ্গীতের আনুষ্ঠানিক প্রশিক্ষণ গ্রহণ করেন। তিনি ওস্তাদ আলী আহমেদ খানের কাছ থেকে তবলার প্রশিক্ষণও গ্রহণ করেন।
সঙ্গীতের পাশাপাশি বেশ কিছু নাটকে অভিনয় করেছেন শ্রীকান্ত। ধ্রুব বন্দ্যোপাধ্যায়ের ‘গোলন্দাজ’ ছবিতেও অভিনয় করেছেন তিনি। ভারতীয় ফুটবলের জনক নগেন্দ্রপ্রসাদ সর্বাধিকারীর বাবা সূর্যকুমার অধিকারীর ভূমিকায় অভিনয় করবেন শ্রীকান্ত। এছাড়া জি বাংলার ‘সা রে গা মা পা’ রিয়্যালিটি শো-তে বিচারকের আসনে বসেছেন শ্রীকান্ত। 
"এক ঝাঁক পাখি" (১৯৯৮, সাগরিকা)
"স্বপ্ন দেখাও তুমি" (১৯৯৯, সাগরিকা)
"বৃষ্টি তোমাকে দিলাম" (২০০০, সাগরিকা)
"নদীর ছবি আঁকি" (২০০১, সাগরিকা)
"মনে পড়ে" (২০০২, সাগরিকা)
"শুধু ভাল থেকো" (২০০৩, আটলান্টিস মিউজিক)
"কাছে আছি" (২০০৩, সাগরিকা)
"ঘুরি" (২০০৪, সাগরিকা)
"সোনার মেয়ে" (২০০৫, প্রাইম মিউজিক)
"রোদ্দুর" (২০০৬, সা রে গা মা)
"আমি নই" (২০০৮, শ্রীকান্ত আচার্য প্রোডাকশন)
"ঘুম নেই রাত" (২০০৮, সারেগামা, কবিতা কৃষ্ণমূর্তির সাথে, রূপঙ্কর)
"মুসাফিরানা" (২০১১, ওরিয়ন এন্টারটেইনমেন্ট)
"মুসাফিরানা ২" (২০১৬, শ্রীকান্ত আচার্য প্রোডাকশন)
"হে বন্ধু হে প্রিয়" (১৯৯৬, সাগরিকা)
"অনুভবে জেনেছিলাম" (১৯৯৭, সাগরিকা)
"নিভৃত প্রাণের দেবতা" (১৯৯৮, সাগরিকা)
"নীরব নির্জনে" (১৯৯৯, সাগরিকা)
"প্রেম এসেছিল" ২০০০, সাগরিকা)
"হৃদয় আমার" (২০০১, সাগরিকা)
"রৌদ্র ছায়া" (২০০২, সাগরিকা)
"পথের ধারে" (২০০৬, ভাবনা রেকর্ডস)
"চিরসখা" (২০০৯, সাগরিকা)
"বাজাও তুমি কবি" (২০১০, টি-সিরিজ)
"অনেক দিনের গান" (২০১৪, পিকাসো এন্টারটেইনমেন্ট)
"এই নিরালায়" (২০১৪, ভাবনা রেকর্ডস)
"ভালোবাসি" (২০০১, সাগরিকা, শ্রীরাধা বন্দ্যোপাধ্যায়ের সাথে)
"মিলেছ মোর প্রাণে" (২০০২, সাগরিকা, লোপামুদ্রা মিত্রের সাথে)
"আপন গান, ভলিউম – ১" (২০০০, ভাবনা, সৌমিত্র চ্যাটার্জির সাথে)
"আপন গান, ভলিউম – ২" (২০০২, ভাবনা, সৌমিত্র চ্যাটার্জির সাথে)
"চিত্রাঙ্গদা" (২০০২, সাগরিকা, গীতি নাট্য)
"পথের সাথী" (২০০৩, সাগরিকা, ডাঃ রাজীব চক্রবর্তীর সাথে)
"উত্তরণ" (২০১১, শ্রীকান্ত আচার্য প্রোডাকশন, শ্রাবণী সেন ও রত্না মিত্রের সাথে)
"মনের জানালা" (১৯৯৬, সাগরিকা)
"নীল ধ্রুবতারা" (১৯৯৭, সাগরিকা)
"কোনো একদিন" (১৯৯৮, সাগরিকা)
"উত্তরাধিকার" (২০০৩, সাগরিকা)
"শুধু দুজনে" (১৯৯৮, সাগরিকা, সাধনা সরগমের সাথে)
"এঁকেছি দুজনে" (১৯৯৯, সাগরিকা, সাধনা সরগমের সাথে)
"মা আমার" (১৯৯৯, সাগরিকা)
"শ্রী শ্রী রামকৃষ্ণায়ন" (২০০০, সাগরিকা)
"সাধনঞ্জলি" (২০০১, সাগরিকা)
"অমর প্রেম" (১৯৯৮, সাগরিকা)
"অফারিং" (২০০১, রাইম রেকর্ডস)
বাবুল সুপ্রিয়

বাবুল সুপ্রিয় (জন্ম: ১৫ ডিসেম্বর ১৯৭০) একজন ভারতীয় বাঙালি গায়ক ও রাজনীতিবিদ। তিনি ভারতীয় লোকসভার সদস্য ও সর্বভারতীয় তৃণমূল কংগ্রেসের নেতা। পূর্বে তিনি ভারতীয় জনতা পার্টির সঙ্গে যুক্ত ছিলেন। গায়ক হিসেবে তিনি হিন্দি চলচ্চিত্রের গান বেশি গাইলেও বাংলাতেও তার অনেক অ্যালবাম প্রকাশিত হয়েছে। তিনি সুপ্রিয় বড়াল নামেই বিশ্ববিদ্যালয়ের ডিগ্রী গ্রহণ করেন। গানের জগতে আসার পর তিনি বাবুল সুপ্রিয় নাম গ্রহণ করেন। তার পিতামহ ছিলেন রাইচাঁদ বড়াল।
বাবুল সুপ্রিয় হুগলি নদীর ধারে ছোট্ট শহর উত্তরপাড়ায় জন্মগ্রহণ করেন।
তার পিতা হলেন সুনীল চন্দ্র বড়াল ও মাতা সুমিত্রা বড়াল। বাবুল সংগীতের সঙ্গে জুড়ে থাকা পরিবার থেকে উঠে এসেছেন। বিশেষ করে তার পিতামহ এন সি বড়াল গায়ক ও সুরকার ছিলেন। বাবুল ইন্টার স্কুল ও ইন্টার কলেজ সংগীত প্রতিযোগিতায় বিজয়ী হন। বাবুল অল ইন্ডিয়া রেডিও এবং টেলিভিশনএ সঞ্চালনা করতেন। ১৯৮৩ সালে লিলুয়া ডন বসকো স্কুল থেকে অল ইন্ডিয়া ডন বসকো মিউজিক চ্যাম্পিয়ান হন। ১৯৯১ তে কলকাতা বিশ্ববিদ্যালয় থেকে বাণিজ্য বিভাগে স্নাতক ডিগ্রি অর্জন করেন।
প্রথমে বাবুল সুপ্রিয় স্ট্যান্ডার্ড চার্টার্ড ব্যাঙ্কে নিজের কর্মজীবন শুরু করলেও সংগীতকেই পরে তিনি পেশা হিসাবে বেছে নেন এবং মুম্বাই চলে আসেন। ১৯৯২ তে বলিউডে তার সংগীত জীবন শুরু হয় কল্যাণজীর হাত ধরে। তিনি ঋত্বিক রোশন অভিনীত "কহো না প্যার হ্যায়" সিনেমায় গান গেয়ে বিখ্যাত হন। এছাড়া তিনি বলিউডে আরও জনপ্রিয় সব গান গেয়েছেন। যেমন, 'পরি পরি হ্যায় এক পরি'(হাঙ্গামা), 'হাম তুম'(হাম তুম), 'চন্দা চমকে'(ফানা)। কে ফর কিশোর নামে একটি সুপার হিট টি.ভি শোও তিনি সঞ্চালনা করেন। তিনি তরুন মজুমদারের "চাঁদের বাড়ি সিনেমায় অভিনয় করেছেন।
বাবুল সুপ্রিয় ২০১৪ সালের লোকসভা নির্বাচনে পশ্চিমবঙ্গের আসানসোল লোকসভা কেন্দ্র থেকে বিজেপি প্রার্থী হিসেবে জয়ী হন।
৯ই নভেম্বর, ২০১৪ তারিখে তিনি নরেন্দ্র মোদির মন্ত্রিসভায় নগরোন্নয়ন, আবাসন এবং শহুরে দারিদ্র বিমোচন দপ্তরের প্রতিমন্ত্রী হিসাবে দায়িত্ব গ্রহণ করেন। ১২জুলাই,২০১৬ তার দপ্তর পরিবর্তন করে ভারী শিল্প ও জন উদ্যোগ দফতরের প্রতিমন্ত্রীর দায়িত্ব দেওয়া হয়।
২০১৯ এর লোকসভা নির্বাচনে তিনি পুনরায় পশ্চিমবঙ্গের আসানসোল লোকসভা কেন্দ্র থেকে ভোটে দাঁড়ান এবং তার নিকটতম সর্বভারতীয় তৃণমূল কংগ্রেসএর মুনমুন সেনকে ১ লক্ষ ৯৭ হাজার ৬৩৭ ভোটে পরাজিত করেন।
২০২১ সালের বিধানসভা নির্বাচনে বিজেপির প্রার্থী হয়ে তিনি ৫০ হাজার ভোটের ব্যবধানে তৃণমূল কংগ্রেসের অরূপ বিশ্বাসের নিকট টালিগঞ্জ কেন্দ্রে আসনে হেরেছেন।
উদিত নারায়ণ

উদিত নারায়ণ ঝা (; জন্ম: ১ ডিসেম্বর, ১৯৫৫) যিনি উদিত নারায়ণ নামে অধিক পরিচিত, একজন ভারতীয় নেপথ্য গায়ক, টেলিভিশন ব্যক্তিত্ব, অভিনেতা ও প্রযোজক। তিনি তেলুগু, কন্নড়, তামিল, বাংলা, ওড়িয়া, ভোজপুরি, নেপালি, মালয়ালম, অসমীয়া, বাঘেলি এবং মৈথিলি সহ অন্যান্য বিভিন্ন ভাষায় গান করেছেন। তিনি ভারতীয় চলচ্চিত্রে প্রতিষ্ঠিত সঙ্গীত শিল্পী হলেও নেপালের সঙ্গীত ও চলচ্চিত্রেও তিনি এক প্রবাদ পুরুষ। তার অর্জনের তালিকায় রয়েছে ৪টি জাতীয় চলচ্চিত্র পুরস্কার ও ৫টি ফিল্মফেয়ার পুরস্কার। ভারতের ইতিহাসে উদিত নারায়ণ একমাত্র সঙ্গীত শিল্পী যিনি তিন দশকে (আশি দশক, নব্বই দশক ও শূন্য দশক) ফিল্মফেয়ার পুরস্কার পেয়েছেন। চলচ্চিত্রের গানে অমূল্য অবদান রাখার জন্য ভারত সরকার উদিত নারায়ণকে ২০০৯ সালে পদ্মশ্রী ও ২০১৬ সালে পদ্মভূষণ পুরস্কার প্রদান করে। এছাড়াও নেপালের প্রয়াত রাজা বীরেন্দ্র বীর বিক্রম শাহ দেব ২০০১ সালে উদিত নারায়ণকে প্রবাল গোরখা দক্ষিণ বাহু পুরস্কার প্রদান করেন। উদিত নারায়ণ ২০১৫ সালে ভোজপুরি সিনেমায় অবদান রাখার জন্য চিত্রগুপ্ত সিনেযাত্রা সম্মান-এ ভূষিত হন। বিবিসির সর্বকালের সর্বশ্রেষ্ঠ বলিউডের ৪০টি গান এর তালিকায় উদিত নারায়ণের গাওয়া ২১টি গান স্থান পেয়েছে। উদিত নারায়ণ ৩৬টির অধিক ভাষায় ২৫০০০ গান গেয়েছেন।
উদিত নারায়ণ ঝা ১ ডিসেম্বর ১৯৫৫ সালে একটি জাতিগত মৈথিল ব্রাহ্মণ পরিবারে জন্মগ্রহণ করেন। তার পিতা হরেকৃষ্ণ ঝা নেপালের নাগরিক এবং মাতা ভুবনেশ্বরী ঝা ভারতের নাগরিক। ২০০৯ সালে যখন তাকে ভারতের চতুর্থ সর্বোচ্চ বেসামরিক সম্মান পদ্মশ্রীতে ভূষিত করা হয়েছিল, তখন তার ভারতীয় নাগরিকত্বকে প্রশ্নবিদ্ধ করার প্রতিবেদন ছিল, দাবি করা হয়েছিল যে তিনি নেপালে জন্মগ্রহণ করেছিলেন। যাইহোক, উদিত নারায়ণ নিজেই এই প্রতিবেদনগুলিকে সম্পূর্ণ মিথ্যা হিসেবে চিহ্নিত করেছেন এবং বলেছেন যে তিনি ভারত-নেপাল সীমান্তের কাছে তার মাতামহের বাড়ি বিহারের সুপৌল জেলার বাইসি গ্রামে জন্মগ্রহণ করেছিলেন। যখন তার পদ্মশ্রী গ্রহণের ফলে নেপালে তার সমালোচনা শুরু হয়, তখন তিনি নেপালি দৈনিক কান্তিপুরকে বলেন যে তিনি নেপাল থেকে এসেছেন কিন্তু তার মায়ের বাড়ি বিহারে। ২০১৭ সালে ভারতীয় ম্যাগাজিন আউটলুকের একটি সাক্ষাৎকারে তিনি স্পষ্ট করেছেন যে তিনি বাইসিতে জন্মগ্রহণ করেছিলেন এবং স্পষ্ট করেছেন যে তার পিতা হরেকৃষ্ণ ভারতের সীমান্তবর্তী ভারদহ, সপ্তরী জেলা, সগরমাথা অঞ্চল (বর্তমান মধেশ প্রদেশ), নেপালের বাসিন্দা ছিলেন।
২০১৮ সালের সেপ্টেম্বরে উদিত নারায়ণ উত্তর আমেরিকার বিহার ঝাড়খণ্ড অ্যাসোসিয়েশন দ্বারা আয়োজিত একটি অনুষ্ঠানে প্রকাশ করেছিলেন যে তিনি নিজেকে একজন বিহারী হিসেবে পরিচয় দেন।
অমিত কুমার

অমিত কুমার একজন ভারতীয় বাঙালি গায়ক। তিনি বিখ্যাত শিল্পী কিশোর কুমারের ছেলে। জন্মগ্রহণ করেন ১৯৫২ সালের ৩ জুলাই। তিনি বহু হিন্দী সিনেমার জন্য প্লেব্যাক করেছেন এবং বাংলা গানের অ্যালবামও বের করেছেন।
এ গুণী শিল্পী ১৯৫২ সালের ৩ জুলাই জন্মগ্রহণ করেন। অমিত কুমার একাধারে একজন গায়ক, অভিনেতা এবং সঙ্গীত পরিচালক। বাবার মতই ছেলেবেলা হতেই অমিত গানকে খুব ভালোবাসতো। অল্প বয়স হতেই অমিত কলকাতার দুর্গা পূজার বিভিন্ন অনুষ্ঠানে গান গাইতো। একবার বিখ্যাত বাঙালি অভিনেতা উত্তম কুমারের দ্বারা আয়োজিত এরকম একটি দুর্গা পূজার অনুষ্ঠানে যখন অমিত কুমার গান গাইছিলেন, তখন উপস্থিত শ্রোতারা আরও গানের জন্য অমিত কুমারকে অনুরোধ করছিলেন। এ সংবাদটি যখন তার মা রুমা গুহ ঠাকুরতার নিকট পৌঁছায়, তখন তিনি কিশোর কুমারের নিকট অভিযোগ করেন যে তাদের সন্তান অমিত কুমার ফিল্মের গান পরিবেশন করছেন। এ কথা জানার পর কিশোর কুমার অমিত কুমারকে বোম্বে নিয়ে যাওয়ার জন্য সিদ্ধান্ত নেন।
এর পূর্বেই কিশোর কুমার দুটি চলচ্চিত্রে অমিত কুমারকে তার ছেলের চরিত্রে অভিনয়ের জন্য কাস্ট করেন। ছবি দুটি ছিল ‘দূর গগন কী ছাঁও মেঁ’ এবং ‘দূর কা রাহি’।
অমিত কুমার ১৯৭০ সাল হতে অনেক বলিউড চলচ্চিত্র এবং আঞ্চলিক চলচ্চিত্রে প্লে-ব্যাক সিঙ্গার হিসাবে গান গেয়েছেন। বিশেষকরে ১৯৭০ সাল হতে ১৯৯৪ সাল পর্যন্ত, যে পর্যন্ত আরেক শিল্পী আর ডি বর্মন বেঁচে ছিলেন।
অমিত কুমার ১৯৮১ সালে “লাভ স্টোরি” ছবির “ইয়াদ আ রাহি হে” গানের জন্য ফিল্মফেয়ার অ্যাওয়ার্ড লাভ করেন।
এছাড়া ১৯৮২ সালে “তেরি কসম” ছবিতে ইয়ে “জামিন গা রাহি হে”, ১৯৮৮ সালে “তেজাব” ছবিতে “ইক দু তিন”, ১৯৮৯ সালে “ত্রিদেব” ছবিতে “তিরছি টোপিওয়ালে” এবং ১৯৯০ সালে “বাঘি” ছবিতে “ক্যায়সা লাগতা হে” গানগুলোর জন্য নমিনেশান লাভ করেছিলেন।
কোয়ান্টাম পরিগণনা

কোয়ান্টাম পরিগণনা কম্পিউটার বিজ্ঞানের একটি অত্যন্ত নবীন শাখা। তাত্ত্বিক কম্পিউটার বিজ্ঞানের চর্চায় এতদিন কেবল চিরায়ত পদার্থবিজ্ঞানের প্রভাব বিবেচনা করা হতো। কিন্তু মুরের সূত্র বিজ্ঞানীদের নতুন করে ভাবতে বাধ্য করেছে। মুরের সূত্র অনুসারে, কম্পিউটার চিপের আকার প্রতি ১৮ মাসে অর্ধেকে নেমে আসছে। এভাবে চলতে থাকলে কম্পিউটার চিপের ক্রমাগত ক্ষুদ্র হতে থাকা বিভিন্ন যন্ত্রাংশসমূহ একপর্যায়ে চিরায়ত পদার্থবিজ্ঞানের পরিবর্তে কোয়ান্টাম বলবিজ্ঞানের নিয়মসমূহের অধীনে আচরণ করা শুরু করবে। হার্ডওয়্যারের এই মৌলিক পরিবর্তন অনেক ক্ষেত্রে তাত্ত্বিক কম্পিউটার বিজ্ঞানের সীমানাও নতুন করে নির্ধারণ করেছে।
অনেকে মনে করেন, বিজ্ঞানী রিচার্ড ফাইনম্যানের বিখ্যাত বক্তৃতা "দেয়ার্জ প্লেনটি অভ রুম অ্যাট দ্য বটম: অ্যান ইনভিটেশন টু এন্টার আ নিউ ওয়ার্ল্ড অভ ফিজিক্স" ("There's Plenty of Room at the Bottom: An Invitation to Enter a New Field of Physics", "নিচে অনেক জায়গা আছে: পদার্থবিজ্ঞানের এক নতুন ক্ষেত্রে প্রবেশের নিমন্ত্রণ") গবেষক মহলে প্রথমবারের মত অতিক্ষুদ্র সংগঠন নিয়ে চিন্তা-ভাবনায় অনুপ্রেরণার সৃষ্টি করে। ১৯৫৯ সালের ২৯শে ডিসেম্বর, ক্যালিফোর্নিয়া ইন্সটিটিউট অফ টেকনলজি-তে অনুষ্ঠিত আমেরিকান ফিজিক্যাল সোসাইটির বার্ষিক সভায় দেয়া এ বক্তৃতায় ফাইনম্যান আণবিক মাপনীতে প্রকৌশলের সম্ভাবনা নিয়ে কথা বলেন। ফাইনম্যান বক্তৃতাটিতে আণবিক অথবা অতিপারমাণবিক মাপনীতে প্রকৌশলের ক্ষেত্রে কোয়ান্টাম বলবিজ্ঞানজনিত প্রপঞ্চ বিবেচনায় আনার উপর জোর দেন।
ছায়ানট

ছায়ানট বাংলাদেশের অন্যতম সাংস্কৃতিক সংগঠন। ১৯৬১ সালে এই সংগঠনটি প্রতিষ্ঠিত হয়। বিভিন্ন সাংস্কৃতিক অনুষ্ঠান ও উৎসব পালন করা ছাড়াও এই সংগঠন বাদ্যযন্ত্র, সঙ্গীত, নৃত্য প্রভৃতি বিষয়ে প্রশিক্ষণ প্রদান ও সঙ্গীত বিদ্যালয় পরিচালনা করে থাকে। পহেলা বৈশাখের অন্যতম আকর্ষণ রমনার বটমূলে ছায়ানটের পরিবেশনায় অনুষ্ঠিত বর্ষবরণ অনুষ্ঠান।
ষাটের দশকে ফৌজি পাক-সরকার তৎকালীন পূর্ব পাকিস্তানে রবীন্দ্র সংগীত গাওয়া, বেতার বা টেলিভিশনে সম্প্রচার নিষিদ্ধ করে। এতে বাংলাদেশের প্রবাদপ্রতিম রবীন্দ্র সংগীত শিল্পী কলিম শরাফী দমে না গিয়ে অন্যান্যদের সহায়তায় রবীন্দ্র সংগীত, নাটক ও নৃত্যনাট্যের সংস্থা ছায়ানট গড়ে তোলেন। নিষেধাজ্ঞার ভিতর গুপ্ত সংগঠনের মতো জেলা শহরগুলিতে ছড়িয়ে পড়েছিল 'ছায়ানট'-এর শাখা। 
১৯৬১ সালে রবীন্দ্র-জন্মশতবার্ষিকী উৎযাপনের পর একটি প্রগতিশীল সাংস্কৃতিক সংগঠন প্রতিষ্ঠার উদ্যোগ নেন কয়েকজন সংগঠক। তাদের মধ্যে মোখলেসুর রহমান (সিধু ভাই নামে পরিচিত), শামসুন্নাহার রহমান, সুফিয়া কামাল, ওয়াহিদুল হক অন্যতম। সাঈদুল হাসানের প্রস্তাবে সংঠনটির নামকরণ করা হয় ছায়ানট।
১৯৬১ সালে সুফিয়া কামালকে সভাপতি আর ফরিদা হাসানকে সম্পাদক করে প্রথম কমিটি গঠিত হয়। সহ-সভাপতি জহুর হোসেন চৌধুরী, সাঈদুল হাসান। সহ-সম্পাদক সাইফুদ্দীন আহমদ মানিক, মিজানুর রহমান ছানা। কোষাধ্যক্ষ পদে মোখলেসুর রহমান ও সদস্যরা ছিলেন কামাল লোহানী, ওয়াহিদুল হক, সনজীদা খাতুন, আহমেদুর রহমান প্রমুখ।
১৯৬১ সালে ইঞ্জিনিয়ার্স ইন্সটিটিউট মিলনায়তনে ছায়ানটের প্রথম অনুষ্ঠান পুরানো গানের অনুষ্ঠান অনুষ্ঠিত হয়। ১৯৬৩ সালে সনজীদা খাতুনের উদ্যোগে বাংলা একাডেমীর বারান্দায় সঙ্গীত শেখার ক্লাস শুরু হয়। সনজীদা খাতুন ও ফরিদা মালিক রবীন্দ্র সঙ্গীত, বজলুল করিম তবলা, মতি মিয়া বেহালা ও সেতার এবং সোহরাব হোসেন নজরুল গীতি শেখাতেন। ঐ সালেই ছায়ানট সঙ্গীত বিদ্যালয় প্রতিষ্ঠা করা হয়। ১লা বৈশাখ, ১৩৭০ বঙ্গাব্দে ওস্তাদ আয়েত আলী খান এই বিদ্যালয়ের উদ্বোধন করেন।
ছায়ানটের প্রাথমিক কার্যক্রম ইংলিশ প্রিপারোটরি স্কুলে শুরু হয়। কিন্তু সরকারী বাধার কারণে কার্যক্রম অগ্রণী বালিকা বিদ্যালয়ে স্থানান্তরিত হয়। সেখানেও সরকারের ভয় ভীতির কারণে লেক সার্কাস গার্লস স্কুলে ছায়ানট আশ্রয় নেয়। ১৯৭১ সাল পর্যন্ত ছায়ানট এখানেই ছিল। স্বাধীনতার পর গভঃ ল্যাবরেটরি স্কুলের অধ্যক্ষ ড. নূরুন নাহার ফয়জুন্নেসা তার স্কুলে ছায়ানটকে কার্যক্রম চালানোর অনুমতি দেন। বিষয়টি তৎকালীন উপাচার্য অধ্যাপক মোজাফফর আহমদ চৌধুরী অনুমোদন করেন।
ইংরেজি ১৯৬৪ সাল, বাংলা ১৩৭১ সালের ১লা বৈশাখ রমনার বটমূলে ছায়ানট বাংলা নববর্ষ পালন শুরু করে। কালক্রমে এই নববর্ষ পালন জাতীয় উৎসবে পরিণত হয়। এছাড়াও ছায়ানট ২৫শে বৈশাখ, ২২শে শ্রাবণ, শারদোৎসব ও বসন্তোৎসব গুরুত্বের সাথে পালন করে। 
২০১৫ সালে সাংস্কৃতিক সম্প্রীতির স্বীকৃতিস্বরূপ বাংলাদেশের রবীন্দ্রচর্চার সূতিকাগার ও বিখ্যাত সাংস্কৃতিক সংগঠন ছায়ানট ভারত সরকার প্রবর্তিত রবীন্দ্রনাথ ঠাকুর আন্তর্জাতিক পুরস্কার লাভ করে।২০১৯ সালের ১৮ ফেব্রুয়ারি সোমবার সকালে নয়াদিল্লির প্রবাসী ভারতীয় কেন্দ্রে আয়োজিত এক অনুষ্ঠানে ভারতের রাষ্ট্রপতি ড.রামনাথ কোবিন্দ পুরস্কারটি প্রদান করেন ছায়ানটের সভাপতি ড. সনজীদা খাতুনকে।
চারুকলা অনুষদ, ঢাকা বিশ্ববিদ্যালয়

চারুকলা অনুষদ (পূর্ব নাম "চারুকলা ইন্সটিটিউট") বাংলাদেশের চারু ও কারুশিল্প পাঠদানের প্রধান শিক্ষা প্রতিষ্ঠান। এটি ১৯৪৮ সালে পুরাতন ঢাকার জংশন রোডে ন্যাশনাল মেডিক্যাল স্কুলের একটি বাড়ীতে চারুকলা শিক্ষা প্রতিষ্ঠান যাত্রা শুরু করে। চারুকলা অনুষদ বর্তমানে ঢাকা বিশ্ববিদ্যালয়ের অন্তর্ভুক্ত একটি অনুষদ। এটি ঢাকার শাহবাগে অবস্থিত।
প্রতিষ্ঠাকালে চারুকলা ইন্সটিটিউটের নাম ছিল 'গভর্ণমেন্ট আর্ট ইনস্টিটিউট'। ১৯৬৩ সালে এটিকে প্রথম শ্রেণীর কলেজে উন্নীত করে নামকরণ করা হয় 'বাংলাদেশ চারু ও কারুকলা মহাবিদ্যালয়'। ১৯৮৩ সালে এই প্রতিষ্ঠানকে ঢাকা বিশ্ববিদ্যালয়ের প্রশাসনিক কাঠামোর অধীনে এনে 'চারুকলা ইন্সটিটিউট' নামকরণ করা হয়। পরবর্তীতে এটি অনুষদের মর্যাদা লাভ করে, চারুকলা অনুষদ নাম ধারণ করে।
চারুকলা অনুষদের বিভাগসমূহ:
শিক্ষা পদ্ধতি:
বর্তমানে এই অনুষদে চারবছর মেয়াদী স্নাতক ও দুইবছর মেয়াদী স্নাতকোত্তর প্রোগ্রাম চালু রয়েছে। ব্যবহারিক ও তত্ত্বীয়ভাবে এখানে পাঠদান করা হয়ে থাকে।
বর্তমানে চারুকলা অনুষদে চালু রয়েছে আটটি বিভাগ। বিভাগগুলো হলো: গ্রাফিক ডিজাইন, প্রাচ্যকলা, মৃৎশিল্প, অঙ্কন ও চিত্রায়ণ, ভাস্কর্য, কারুশিল্প, শিল্পকলার ইতিহাস ও ছাপচিত্র। অনুষদে রয়েছেন ৫৯ জন শিক্ষক। দেশের প্রসিদ্ধ শিল্পীও রয়েছেন এই তালিকায়। শিল্পাচার্য জয়নুল আবেদিনের নামে রয়েছে এটি গ্যালারি। রয়েছে অডিটোরিয়াম ও লাইব্রেরি। প্রত্যেক বিভাগের জন্য আছে সুসজ্জিত ক্লাসরুম। গ্রাফিক ডিজাইন বিভাগের জন্য রয়েছে আধুনিক কম্পিউটার ল্যাব। চারুকলা ইন্সটিটিউট ভবনের নকশা করেছেন খ্যাতনামা স্থপতি মাজহারুল ইসলাম।
এই সবুজ প্রাঙ্গনে শিক্ষার্থীরা সারি বেধে ছবি আঁকার চর্চা করে। কেউবা কাগজে না এঁকে কাঠ কেটে ফুটিয়ে তুলেন নানান ছবির আকৃতি। কেউ আবার কাঠে না করে পাথর দিয়ে গড়ে তোলেন কোনো অবয়ব। চত্বরটি যেন ইট পাথরের শহরের মাঝে একটুকরো অন্য শ্যামল জগৎ। যে জগৎটি বিভিন্ন ভাস্কর্য, রঙিন চিত্রকলা আর সবুজ গাছপালায় মোড়ানো।
ঢাকা বিশ্ববিদ্যালয়ের চারুকলা অনুষদের উদ্যোগে প্রতিবছরই পহেলা বৈশাখে ঢাকা শহরের শাহবাগ-রমনা এলাকায় মঙ্গল শোভাযাত্রার আয়োজন করা হয়। এই শোভাযাত্রায় চারুকলা অনুষদের শিক্ষক শিক্ষার্থী ছাড়াও বিভিন্ন স্তরের ও বিভিন্ন বয়সের মানুষ অংশগ্রহণ করে থাকে। শোভাযাত্রায় বিভিন্ন ধরনের প্রতীকী শিল্পকর্ম বহন করা হয়। এছাড়াও বাংলা সংস্কৃতির পরিচয়বাহী নানা প্রতীকী উপকরণ, বিভিন্ন রঙ-এর মুখোশ ও বিভিন্ন প্রাণীর প্রতিকৃতি নিয়ে হাজার হাজার মানুষ জমায়েত হয়। তবে একবিংশ শতাব্দীর দ্বিতীয় দশক থেকে প্রায় প্রতি জেলাসদরে এবং বেশ কিছু উপজেলা সদরে পহেলা বৈশাখে ‘‘মঙ্গল শোভাযাত্রা’’ আয়োজিত হওয়ায় ‘‘মঙ্গল শোভাযাত্রা’’ বাংলাদেশের নবতম সর্বজনীন সংস্কৃতি হিসেবে আত্মপ্রকাশ করেছে।
বাংলাদেশ সরকারের সংস্কৃতি মন্ত্রণালয়ের আবেদনক্রমে ২০১৬ খ্রিস্টাব্দের ৩০শে নভেম্বর বাংলাদেশের ‘‘মঙ্গল শোভাযাত্রা’’ জাতিসংঘ সংস্থা ইউনেস্কোর মানবতার অধরা বা অস্পর্শনীয় সাংস্কৃতিক ঐতিহ্যের তালিকায় স্থান লাভ করে।
সুফিয়া কামাল জাতীয় গণগ্রন্থাগার

সুফিয়া কামাল জাতীয় গণগ্রন্থাগার; যা কেন্দ্রীয় গণগ্রন্থাগার বা সেন্ট্রাল পাবলিক লাইব্রেরী নামে পরিচিত, বাংলাদেশের সবচেয়ে বড় পাঠাগার। এই গ্রন্থাগারটি ১৯৫৩ খ্রিষ্টাব্দে প্রতিষ্ঠিত হয়। এটি ঢাকার শাহবাগে অবস্থিত। অধিকন্তু এই গ্রন্থাগারটির প্রত্যক্ষ সহযোগিতায় বাংলাদেশের বিভিন্ন স্থানে সরকারি ও বেসরকারি গ্রন্থাগার পরিচালিত হচ্ছে। এটি গণগ্রন্থাগার অধিদপ্তরের আওতাধীন।
মার্চ ২০০৭ সালের হিসাব অনুযায়ী এই গ্রন্থাগারে দূর্লভ ও ঐতিহাসিক মূল্যমানের প্রায় ১১৯,৭৫০ বই রয়েছে। তবে ২০১৭ সালের তথ্য অনুযায়ী তাদের সংগ্রহে প্রায় ২,০৪,৯৭৪ বই আছে। বইগুলোর বেশিরভাগের ভাষা বাংলা কিংবা ইংরেজি, তবে হিন্দি, উর্দু, আরবি ও ফারসি ভাষারও কিছু বই রয়েছে।
দেশের বেশির ভাগ দৈনিক পত্রিকা ও সাময়িকীর কপি এখানকার সংগ্রহে থাকে। দৈনিকের মধ্যে উল্লেখযোগ্য হল- ইত্তেফাক, জনকন্ঠ, যুগান্তর, প্রথম আলো, সংবাদ, সমকাল, ভোরের কাগজ, আমাদের সময়, কালের কণ্ঠ, ডেসটিনি, বাংলাদেশ প্রতিদিন, মানবজমিন, সকালের খবর, যায়যায়দিন, মানবকন্ঠ, আলোকিত বাংলাদেশ, দ্য ডেইলি স্টার, দি ইন্ডিপেন্ডেন্ট ইত্যাদি। এছাড়া সাপ্তাহিক চাকুরীর খবর, রোববার, সাপ্তাহিক ২০০০, সাপ্তাহিক, ক্রীড়ালোক, ক্রীড়া জগৎ, অনন্যা, দেশ, সানন্দা, নবারুণ, শিশু, উত্তরাধিকার, সরগম, নিউজ লেটার, বাংলাদেশের হৃদয় হতে, নান্দীপাঠ, কালি ও কলম, কম্পিউটার জগৎ, টইটম্বুর সাময়িকী উল্লেখযোগ্য। এখানে অনেক পুরাতন বাঁধাইকৃত পত্রিকাও পাওয়া যায়। অনুমতি সাপেক্ষে সেগুলো দেখা ও ফটোকপি করা যায়। শিশু-কিশোরদের জন্য এখানে বিশেষ সংগ্রহ ও আলাদা কক্ষ রয়েছে। সেখানে বসে বই পড়া যায়, আবার সদস্য হয়ে বই নেয়াও যায়।
গ্রন্থাগারটি শুক্রবার ও সরকারি ছুটির দিন বাদে প্রতিদিনই খোলা থাকে।
গ্রন্থাগারের সময়সূচি:
সাধারণ পাঠকক্ষ : রবিবার থেকে বৃহস্পতিবার সকাল ৮:০০ টা থেকে রাত ৯:০০ টা পর্যন্ত।
বিজ্ঞান ও রেফারেন্স পাঠ কক্ষ : শনিবার থেকে বৃহস্পতিবার সকাল ৮:০০ টা থেকে রাত ৯:০০ টা পর্যন্ত।
শিশু পাঠকক্ষ : রবিবার থেকে বৃহস্পতিবার সকাল ৯:০০ টা থেকে বিকাল ৫:০০ টা পর্যন্ত।
২০০৩ সালের ২৬ জুলাই থেকে দিনরাত ২৪ ঘণ্টা খোলা রাখার নিয়ম চালু হলেও তা ২০০৪ সালের ১লা মার্চ বন্ধ হয়ে যায়।
অধিবাস্তব সংখ্যা

অধিবাস্তব সংখ্যা একটি বিশেষ সংখ্যা পদ্ধতি। এর গঠন খুব সরল হলেও এর মধ্যে সব বাস্তব সংখ্যা এবং গেয়র্গ কান্টরের পূরণবাচক সংখ্যা অন্তর্গত। জন এইচ. কনওয়ে ১৯৬৯ খ্রীষ্টাব্দে এটি উদ্ভাবন করেন। ডোনাল্ড কানুথ (১৯৭৪) একটি কল্পকাহিনীর মধ্যে অধিবাস্তব সংখ্যাকে বর্ণনা করে একে জনপ্রিয় করে তোলেন। 
এই সংখ্যা পদ্ধতিতে অসীম যেমন অন্তর্গত, তেমনি অতিক্ষুদ্রও। তার মানে প্রতিটি বাস্তব সংখ্যাকে ঘিরে আছে অধিবাস্তব সংখ্যারাজি, যারা অন্য যেকোন বাস্তব সংখ্যা অপেক্ষা এই বাস্তব সংখ্যাটির অধিকতর নিকটবর্তী। যদিও এই পথে ক্যালকুলাস খুব সহজে এবং সহজাতভাবে প্রকাশ করা যাবে বলে অনুমান করা হয়েছিল, বাস্তবে এখন পর্যন্ত অধিবাস্তব ক্যালকুলাস থেকে খুব গুরুত্বপূর্ণ কোন আবিষ্কার আসেনি।
অধিবাস্তব সংখ্যাকে যে চিহ্ন দিয়ে প্রকাশ করা হয় তা হল formula_1, যেখানে formula_2 এবং formula_3 এর আগে নির্মিত কোন অধিবাস্তব সংখ্যা। যেহেতু শুরুতে আমাদের হাতে কোন অধিবাস্তব সংখ্যাই নেই, তাই প্রথম সংখ্যা হলো = ১ হল ০ অপেক্ষা বৃহত্তর সরলতম সংখ্যা, {১|} = ২ হল ১ অপেক্ষা বৃহত্তর সরলতম সংখ্যা, ইত্যাদি। অনুরূপভাবে, , n = {n-১ |} যেখানে n একটি পূর্ণ সংখ্যা, ১/২ = {০|১}, ↑ = {০|*}, এবং ↓ = {*|০}।
অধিকাংশ অধিবাস্তব সংখ্যাকে হ্যাকেনবাশ অবস্থানরূপে দেখান যায়।
সারি গান

সারি গান আবহমান বাংলার লোকসঙ্গীত। শ্রমিক ও কর্মজীবীদের মাঝে বিশেষ জনপ্রিয় হওয়ায় সারি গান ‘শ্রম-সঙ্গীত’ বা ‘কর্ম-সঙ্গীত’ নামেও পরিচিত। ছাদ পেটানোর সময় এ গান গাওয়া হয় বলে এঁকে ছাদ পেটানোর গান ও বলা হয়। সারি গান নৌকার মাঝি-মাল্লাদের সঙ্গেই বেশি যায়। নৌকার মাঝি, কর্মজীবী ও শ্রমিকরা দলবদ্ধভাবে বা সারিবদ্ধভাবে কাজের তালে তালে শ্রম লাঘব করার জন্য এ গান গেয়ে থাকেন। এ জন্যই এ গানের নাম হয়েছে ‘সারি গান’।
মধ্যযুগের কবি বিজয় গুপ্তের পদ্মাপুরাণে প্রথম সারি গানের উল্লেখ পাওয়া যায়। সেখানে সঙ্গীতের সমার্থক শব্দ রূপে ‘সারি’ শব্দটির ব্যবহার হয়েছে।
পরবর্তীতে মোগল বাদশাহদের নৌ বাহিনীর দ্বারা নৌকা বাইচের গোড়াপত্তন হলে এর ব্যাপক প্রসার ও প্রচার ঘটে। পরবর্তীতে শ্রমজীবীদের মধ্যে যেমন, কৃষকদের ফসল কাটা, ফসল তোলা, ক্ষেত নিড়ানো, হাল চাষ বা হাল বাওয়া ও ফসল ঘরে তোলার পরিশ্রম লাঘবের জন্য এ লোকগানের প্রচলন দেখা যায়। তাছাড়া পরিশ্রম নির্ভর কাজ যেমন, গাছ কাটা, ইমারত ভাঙ্গা ইত্যাদি কাজে এর প্রচলন লক্ষ করা যায়। আবহমান বাংলার এ লোকসঙ্গীতটি এখন শ্রমিকদের গণ্ডি ছাড়িয়ে বাংলার মানুষের চিত্তবিনোদন ও প্রতিযোগিতামূলক খেলার উপাদানে পরিণত হয়েছে।
সারি গান মূলত সমবেত কণ্ঠে পুরুষরা গেয়ে থাকে। তবে নারী শ্রমিকদের অংশগ্রহণ থাকলে তারাও গানে যোগ দেয়। সারি গানের গায়েনদের মধ্যে একজন বয়াতি মূল গানটি গায়। আর বাকিরা দুয়া বা দিনা ধরে তালে তালে সমবেত কণ্ঠে গেয়ে চলে। পালাক্রমে বয়াতি ও দোহারদের মধ্যে এভাবে সারি গান এগিয়ে চলে।
সারি গান মাঝি-মাল্লা ও শ্রমিকরা কাজের তালে তালে তাল রক্ষা করে গেয়ে থাকে যেমন, নৌকার বৈঠা উঠা-নামার তালে তালে, ছাদ পেটানোর তালে তালে, গাছ কাটার তালে তালে এ গান গাওয়া হয় বলে সারি গান মূলত তাল-প্রধান। সারি গান অবস্থাভেদে দ্রুত ও ধীর লয়ে গাওয়া হয় যেমন, নৌকা বাইচের সময় নৌকা দ্রুত ছুটে চলে তাই তখন দ্রুত লয়ে গাওয়া হয়। তবে সাধারণত মাঝি-মাল্লারা নদীর বুকে দাঁড় টানার সময় ধীর লয়ে গেয়ে থাকে।
মূলত কর্মোদ্যম ও শ্রম লাঘব সারি গানের মূল উদ্দেশ্য হলেও চিত্তবিনোদনের জন্যও সারি গান গাওয়া হয়। চিত্তবিনোদনের জন্য এ গানে নরনারীর প্রেম, রাধাকৃষ্ণ, প্রশংসামূলক গান, হরগৌরী ও নিমাই বিষয়ক গান, মরমি গান, হাস্যকৌতুক ও আক্রমণাত্মক গান সহ নানা বিষয় এতে ঠাই পেয়েছে। নৌকা বাইচে সারি গানে ঢোল, মন্দিরা, করতাল সহ নানা বাদ্যযন্ত্র থাকে।
একটি জনপ্রিয় সারিগান নিম্নরূপ:
আল্লায় বলিয়া নাও খোল রে
ভাই সক্কলি।
আল্লাহ বলিয়া খোল।
ওরে আল্লা বল নাও খোল
শয়তান যাবে দূরে।
ওরে যে কলমা পইড়া দেছে
মোহাম্মদ রাসূলরে
ভাই সক্কল। ...
সারা বছরই সারি গান গাওয়া হয়। নদ-নদী, খাল-বিল, হাওর-বাঁওর, কৃষি ক্ষেত ও শ্রমিকদের কর্মস্থলে এ গান চলে। পূর্ব ও নিম্ন বঙ্গের ভাটি অঞ্চলকে সারি গানের অঞ্চল বলা হয়। এছাড়া ঢাকা, সিলেট, ময়মনসিংহ, ফরিদপুর, পাবনা, রাজশাহী, রংপুর, দিনাজপুর, যশোর, খুলনা, বরিশাল প্রভৃতি অঞ্চলেও এ গান ব্যাপক জনপ্রিয়।
এজ্যাক্স (ওয়েব প্রোগ্রামিং কৌশল)

ওয়েব অ্যাপ্লিকেশনকে ডেস্কটপ অ্যাপ্লিকেশনে রূপ দেয়ার অভিপ্রায় থেকে এজ্যাক্স (Ajax)-এর জন্ম। ওয়েব ব্যবহারকারীদের এখনো বোতাম ক্লিক করা, নতুন পাতা আসার আগ পর্যন্ত অপেক্ষা করা, তারপর আরেকটি বোতাম ক্লিক করা --- এসবের জন্য অপেক্ষা করতে হয়। এজ্যাক্স-এর প্রয়োগে এর সমাধান করা সম্ভব।
অ্যাসিংক্রোনাস জাভাস্ক্রিপ্ট আর এক্সএমএল (XML) এর মিলিত রূপ এই এজ্যাক্স । এটিকে অ্যাসিংক্রোনাস (asynchronous) বা অসমলকৃত বলা হয় কারণ এতে ওয়েব সার্ভারের কাছে ওয়েব ব্রাউজার থেকে অনুরোধ পাঠানো হয় পর্দার আড়ালে, এই অনুরোধ করা ও সার্ভার থেকে তথ্য প্রাপ্তির মধ্যবর্তী সময়ে ব্যবহারকারী বর্তমান পাতায় তার স্বাভাবিক কার্যক্রম চালিয়ে যেতে পারেন। ব্রাউজারে চলে এমন কোন স্ক্রিপ্টিং ভাষা যেমন, জাভাস্ক্রিপ্টের "এক্সএমএল এইচটিটিপি রিকোয়েস্ট" (XmlHttpRequest) অবজেক্ট ব্যবহার করে ব্রাউজার থেকে সার্ভারে অনুরোধ বা তথ্য পাঠানো হয়। সার্ভার থেকে প্রাপ্ত তথ্য (যা এক্সএমএল বা অন্য কোন ফরম্যাটে হতে পারে) ব্যবহার করে জাভাস্ক্রিপ্ট প্রয়োজনানুযায়ী বর্তমান পাতাটিকে হালনাগাদ করতে পারে। অর্থাৎ এই প্রক্রিয়ায় সার্ভারের সাথে যোগাযোগের জন্য ব্যবহারকারীর কোন তথ্য পোস্ট করা পর্যন্ত অপেক্ষা করতে হয় না, বরং বর্তমান পাতাটি ব্যবহারকারী কর্তৃক পর্যবেক্ষণ বা কোন ফর্ম পূরণের সময়ই পটভূমিতে সার্ভারের সাথে তথ্য আদান-প্রদান চালু থাকে।
৯০ এর দশকের শুরুর দিকে, বেশিরভাগ ওয়েবসাইট শুধুমাত্র এইচটিএমএল দ্বারা তৈরি করা হত। ব্য়বহারকারীর প্রতিটি কার্যকলাপ একটা নতুন ওয়েব পেজের জন্য় সার্ভারের কাছে একটা রিকুয়েস্ট পাঠানো হত। প্রত্য়েকটা নতুন পরিবর্তন এর জন্য় একটা নতুন পেজ লোড করতে হত।
২০০৫ সালে প্রথম এজাক্স পরিভাষাটি প্রথম ব্য়বহার করা হয়।
সিগনালিং সিস্টেম ৭

সিগনালিং সিস্টেম ৭ (Signaling System #7) বা এস এস সেভেন এক ধরনের সঙ্কেত ব্যবস্থা যা সারা দুনিয়ার ফিক্সড লাইন এবং সেলুলার টেলিযোগাযোগ নেটওয়ার্ককে (Telecommunication Network) সচল করার জন্য ব্যবহার করা হয়। এটি একধরনের প্যাকেট সুইচড টেলিফোন নেটওয়ার্ক (Packet Switched Telephone Network) ও বটে। এর দ্বারা টেলিযোগাযোগ উপাদান সমুহের নিয়ন্ত্রক তথ্য আদান প্রদান করে। এর উৎপত্তি ১৯৭৫ সালে। ১৯৮০ সাল হতে সারা দুনিয়া ব্যাপী একে গ্রহণ করা হয়।
প্রধানত আন্তর্জাতিক টেলিযোগাযোগ ইউনিয়ন (ITU-T) কর্তৃক এই প্রটোকল ডিজাইন করা হয়েছে। ITU-T রেকমেন্ডশন কিউ সিরিজে এই সম্পর্কিত বিস্তারিত বর্ণনা আছে। এর আরেক নাম সি ৭ । এই C7 এর বর্ণনা কিউ ৭০০ সিরিজ থেকে শুরু।
ওপেন বিএসডি

ওপেন বিএসডি একটি মুক্ত সোর্স, নিরাপত্তা-মুখী, ইউনিক্স-সদৃশ অপারেটিং সিস্টেম যা বার্কলি সফটওয়্যার ডিস্ট্রিবিউশনের উপর ভিত্তি করে তৈরি হয়েছে। ১৯৯৫ সালে থিও ডি রাট নেটবিএসডি ফর্ক করে ওপেনবিএসডি তৈরি করেন। তাঁর মতে, ওপেনবিএসডি একটি গবেষণামূলক অপারেটিং সিস্টেম, যা নিরাপত্তা-হুমকি হ্রাস করতে নির্মাণ করা হয়।
ওপেনবিএসডিকে স্বভাবসুলভ ভাবে নিরাপদ রাখা হয় যা অন্যান্য অপারেটিং সিস্টেমে অনুপস্থিত কিংবা ব্যবহারকারীর ইচ্ছামাফিক। লেখক মিচেল ডব্লু. লুকাসের মতানুসারে "ওপেনবিএসডি যেকোনো লাইসেন্সের শর্তানুসারে কিংবা যেকোনো ক্ষেত্র বিচারে সর্বাধিক নিরাপদ অপারেটিং সিস্টেম।
ওপেনবিএসডি প্রকল্প অন্যান্য অপারেটিং সিস্টেমের জন্য অনেক সাবসিস্টেমের বহনযোগ্য বা পোর্টেবল সংস্করণ প্যাকেজ হিসেবে রক্ষণাবেক্ষণ করে। কোডের গুণমানে জোর দেয়ার কারণে ওপেনবিএসডির অনেক সরঞ্জামই বিভিন্ন সফটওয়্যার প্রকল্পে ব্যবহৃত হয়। অ্যানড্রয়েডে তাঁদের সি স্ট্যান্ডার্ড লাইব্রেরী ব্যবহার করা হয়, এলএলভিএম তাদের রেগুলার এক্সপ্রেশন লাইব্রেরী ব্যবহার করে আর উইন্ডোজ ১০ লিব্রেএসএসএলের সাথে তাদের ওপেনএসএসএইচ ব্যবহার করে।
ওপেনবিএসডি, যার বাংলা মানে দাঁড়ায় উন্মুক্ত বিএসডি, নামটি ইন্টারনেটে তাদের সোর্স কোডের সুলভ্যতা বা উন্মুক্ত উৎস কোডের বিষয়টি মাথায় রেখে রাখা হয়। এছাড়াও এটা ব্যাপক পরিসরের হার্ডওয়্যার প্ল্যাটফর্মকে তাদের সিস্টেম থেকে সাপোর্ট করার জন্যও ব্যবহার করা হয়।
ওপেনবিএসডির সাথে থাকে জেনোকারা নামে এক্স উইন্ডোজ সিস্টেমেী একটি ইমপ্লিমেন্টেশন, যা ওয়ার্কস্টেশন হিসেবে ব্যবহারের উপযোগী। , ওপেনবিএসডির রেপোজিটরি তে গ্নোম, কেডিই প্লাজমা ৫, এক্সএফসিইর মতো ডেস্কটপ এনভায়রনমেন্ট, ফায়ারফক্স ও ক্রোমিয়ামের মতো ওয়েব ব্রাউজারসহ আছে প্রায় ৮০০০ প্যাকেজ। এছাড়াও এতে সিডব্লুএম, এফভিডব্লুএম (জেনোকারার ডিফল্ট কনফিগারেশনের জন্য অংশবিশেষ), টিডব্লুএম এই তিনটি ডেস্কটপ এনভায়রনমেন্ট অন্তর্ভুক্ত আছে।
ওপেনবিএসডি তৈরি হওয়ার পরপরই ডি রাটের সাথে সিকিউর নেটওয়ার্কস নামের একটি সফটওয়্যার প্রতিষ্ঠানের যোগাযোগ হয়(পরবর্তীতে ম্যাকাফির অধিভুক্ত)। তারা বালিস্তা নামের একটি সফটওয়্যার নিরাপত্তা নজরদারি সরঞ্জাম বানাচ্ছিলো, সফটওয়্যার নিরাপত্তার ত্রুটিগুলো আবিষ্কার করা যার উদ্দেশ্য। ডি রাটের উদ্দেশ্যও ছিলো তাই, তাই এই দুটো প্রকল্প পরস্পরকে সহযোগিতা করতে শুরু করে, যার ফলাফল হিসেবে ওপেনবিএসডি ২.৩ তৈরি হয়, এভাবে ওপেনবিএসডির কেন্দ্রীয় বিষয়ই হয়ে দাঁড়ায় নিরাপত্তা নিশ্চিতকরণ।
ওপেনবিএসডি যেসব নিরাপত্তা বেশিষ্ট্যগুলো প্রদান করে:
ঋতু গুহ

ঋতু গুহ (২৪ মার্চ, ১৯৩৭- ২৪ ডিসেম্বর, ২০১১) একজন ভারতীয় বাঙালি রবীন্দ্র সঙ্গীত শিল্পী। ইনি বিখ্যাত সাহিত্যিক বুদ্ধদেব গুহর স্ত্রী।
১৯৩৭ সালে কলকাতার বালিগঞ্জ প্লেসে ঋতু গুহ জন্মগ্রহণ করেছিলেন। তার পিতার নাম ছিল নির্মলচন্দ্র গুহঠাকুরতা। ঋতু গুহ বিশিষ্ট রবীন্দ্রসংগীত শিক্ষক তথা দক্ষিণী সংগীতবিদ্যালয়ের প্রতিষ্ঠাতা শুভ গুহঠাকুরতার ভ্রাতুষ্পুত্রী। খুব অল্প বয়সেই তিনি গান গাওয়া শুরু করেন। ১৯৪১ সালে গীতবিতান সংগীতবিদ্যালয় ও পরে ১৯৪৮ সালে দক্ষিণীতে যোগ দেন। ১৯৫৬ সালে তিনি দক্ষিণী থেকেই স্নাতক হন। দক্ষিণীতে তিনি শুভ গুহঠাকুরতা, সুনীল রায় প্রমুখ বিশিষ্ট শিক্ষকদের কাছে গান শেখেন। ১৯৬১ সালে রবীন্দ্র-জন্মশতবর্ষ উপলক্ষে তার প্রথম অ্যালবামটি প্রকাশিত হয়। ১৯৬২ সালের ১৯শে ফেব্রুয়ারি বিশিষ্ট সাহিত্যিক বুদ্ধদেব গুহকে বিবাহ করেন। তাদের দুই কন্যা বর্তমান। ঋতু গুহের একাধিক অ্যালবাম বেরিয়েছে। তিনি দেশে ও দেশের বাইরেও একাধিক স্থানে গান গেয়েছেন। অসুস্থতার কারণে জীবনের শেষ বছরগুলিতে তিনি সংগীতজগৎ থেকে দূরে ছিলেন।
ঋতু গুহ প্রধানত রবীন্দ্রসংগীত শিল্পী হলেও শাস্ত্রীয় সংগীত, টপ্পা ও অতুলপ্রসাদী গানে তার স্বচ্ছন্দ বিচরণ ছিল। তার গাওয়া রবীন্দ্রসংগীতগুলোর মধ্যে বিশেষ জনপ্রিয়তা পায় 'এ কী লাবণ্যে পূর্ণ প্রাণ, প্রাণেশ হে' গানটি। রবীন্দ্রনাথের পূজা পর্যায়ের গান, বিশেষত ধ্রুপদাঙ্গ ও ভাঙা গান ছিল তার বিশেষত্ব। কণিকা বন্দ্যোপাধ্যায়, সুচিত্রা মিত্র, শান্তিদেব ঘোষ, সত্যজিৎ রায় প্রমুখেরা ছিলেন তার গুণমুগ্ধ। বুদ্ধদেব গুহ তাদের সম্পর্কের কথা ধরে রেখেছিলেন তার "খেলা যখন" উপন্যাসে।
নিচের ডিস্কগুলিতে তার ১৯৬০-১৯৮০-এর দশকে রেকর্ড-করা গানগুলি সংকলিত হয়েছে।
পূর্বা দাম

পূর্বা দাম একজন ভারতীয় বাঙালি রবীন্দ্রসঙ্গীত শিল্পী ছিলেন। পূর্বা দাম ১৯৮০-র দশকের শুরুতে পশ্চিমবঙ্গে খ্যাতিলাভ করতে শুরু করেন এবং দশকের শেষভাগে সমসাময়িককালের অন্যতম প্রধান রবীন্দ্রসঙ্গীত শিল্পী হিসেবে স্বীকৃতি লাভ করেন। তোমার তরী বাওয়া,সীমার মাঝে অসীম তুমি, মধুর রূপে বিরাজো সহ রবির গান নিয়ে একাধিক জনপ্রিয় অ্যালব্যাম রেকর্ড করেছেন পূর্বা দাম। তিনি কিংবদন্তি শিল্পী সুচিত্রা মিত্রের ছাত্রী ছিলেন। ২০১৩ সালে পশ্চিমবঙ্গ সরকার তাঁকে 'সঙ্গীত সম্মান' প্রদান করে। ১৯ সেপ্টেম্বর ২০২০ সালে দক্ষিণ কলকাতার নিজ বাড়িতে তিনি মৃত্যুবরণ করেন।
চিন্ময় চট্টোপাধ্যায়

চিন্ময় চট্টোপাধ্যায় উত্তর ২৪ পরগণা জেলার পানিহাটির বাসিন্দা ছিলেন। তার পিতার নাম নরেন্দ্রনাথ চট্টোপাধ্যায়। তিনি কলকাতার তীর্থপতি ইনস্টিটিউশন থেকে ম্যাট্রিক এবং আশুতোষ কলেজ থেকে বি.এ পাস করেন। তিনি দেড়শোর উপরে রবীন্দ্রসঙ্গীতের রেকর্ড করেছেন। তিনি আকাশবাণীর নিয়মিত শিল্পী এবং রাজ্য সঙ্গীত আকাদেমির সহ সভাপতি ছিলেন। এছাড়াও তার বেশ কয়েকটি আধুনিক গানের রেকর্ড রয়েছে। কৈশোরেই তিনি ভীস্মদেব চট্টোপাধ্যায়ের কাছে শাস্ত্রীয় সঙ্গীতে তালিম নেন।
৮৪, রসা রোড, (বর্তমানে চিন্ময় চট্টোপাধ্যায় সরণী) কলকাতা, ছিল শিল্পীর পরবর্তী স্থায়ী ঠিকানা। চিন্ময় চট্টোপাধ্যায়ের জ্যেষ্ঠ ভ্রাতা জ্যোতির্ময় চট্টোপাধ্যায় ছিলেন কলকাতার এক বিখ্যাত হাসপাতালের ডাক্তার । লিভারে রক্তক্ষরণ জনিত কারণে চিন্ময় চট্টোপাধ্যায় মাত্র ৫৬ বছর বয়সে প্রাণত্যাগ করেন। চিন্ময় চট্টোপাধ্যায়ের গানের স্টাইল ছিল অনন্য। তার গাওয়া রবীন্দ্রসঙ্গীতে রাবীন্দ্রিক ভাব, গায়কী, স্পষ্ট উচ্চারণ এবং স্বরলিপির নিখুঁত ব্যবহারের জন্য তিনি অনন্য।
তাঁর গাওয়া রবীন্দ্রসঙ্গীতের অনেক রেকর্ড (৭৫ এবং ৪৫ RPM) আজও তাঁর বাসগৃহে রাখা আছে, যা ডিজিটাইজড হয়নি।
অশোকতরু বন্দ্যোপাধ্যায়

অশোকতরু বন্দ্যোপাধ্যায় (১৪ অক্টোবর ১৯৩০ – ১৩ ডিসেম্বর ১৯৯৩) একজন ভারতীয় বাঙালি রবীন্দ্রসঙ্গীত শিল্পী। কলকাতার একটি ব্রাহ্ম পরিবারে তার জন্ম হয়। তার পিতার নাম শম্ভুনাথ বন্দ্যোপাধ্যায় এবং মাতা সুলেখা। তার পিতামাতা দুজনেই শান্তিনিকেতনে পড়াশোনা করেছিলেন।
অশোকতরু বন্দ্যোপাধ্যায়ের শাস্ত্রীয় সঙ্গীত শিক্ষা শুরু হয় রবীন্দ্রলাল রায়ের কাছে। ১৯৪৪ খ্রিষ্টাব্দ থেকে পাঁচবছর তিনি শান্তিনিকেতনের সঙ্গীত ভবনের ছাত্র ছিলেন। এই সময়ে তিনি শৈলজারঞ্জন মজুমদারের কাছে সঙ্গীত শিক্ষা করেছিলেন। তিনি গান ছাড়াও অভিনয় এবং রবীন্দ্র নৃত্যেও পারদর্শী ছিলেন। সুরেশচন্দ্র চক্রবর্তীর কাছেও তিনি শাস্ত্রীয় সঙ্গীত শিখেছিলেন।
১৯৪৮ খ্রিষ্টাব্দ থেকে তিনি বেতারে গান গাইতে আরম্ভ করেন। ছয়ের দশকে তিনিই প্রথম রবীন্দ্রসঙ্গীতের একক অনুষ্ঠান করেন। বিভিন্ন কোম্পানিতে তার তিনশোরও বেশি গান রেকর্ড করা আছে।
সঙ্গীত শিক্ষক হিসাবেও তিনি বিখ্যাত ছিলেন। প্রখ্যাত রবীন্দ্র সঙ্গীত শিল্পী অর্ঘ্য সেন প্রথম দিকে অল্প কিছু দিন তার কাছে সঙ্গীত শেখেন। দক্ষিণী, গীতবিতান, জামশেদপুরের টেগোর সোসাইটি প্রভৃতি প্রতিষ্ঠানে শিক্ষকতা করেছেন। তিনি সাংস্কৃতিক সংস্থা "শ্রুতি" প্রতিষ্ঠা করেন। ব্রাহ্ম পরিবারের সন্তান হওয়ার জন্য তিনি ব্রহ্মসঙ্গীতেও পারদর্শী ছিলেন।
শান্তিদেব ঘোষ

শান্তিদেব ঘোষ (৭ মে ১৯১০ – ১ ডিসেম্বর ১৯৯৯) ছিলেন একজন ভারতীয় বাঙালি লেখক, কণ্ঠশিল্পী, অভিনেতা, নৃত্যশিল্পী ও রবীন্দ্রসংগীত-বিশারদ। তিনি ছিলেন শান্তিনিকেতনের আশ্রমিক। কৈশোরে তিনি রবীন্দ্রনাথের ঠাকুরের কাছে গান শিখতে শুরু করেন। রবীন্দ্রনাথের সঙ্গে তিনি শ্রীলঙ্কা, জাভা ও বালিতে গিয়েও সংগীত ও নৃত্যশিক্ষা গ্রহণ করেন। রবীন্দ্রনাথের উৎসাহে তিনি কবির লেখা গীতিনাট্য-নৃত্যনাট্য ও নাটকে গান, নাচ ও অভিনয়ও করতে শুরু করেন। রবীন্দ্রনাথের কয়েকটি কবিতায় তিনি ধ্রুবপদের পুনরুল্লেখ ছাড়াই এক বিশেষ সুরে গেয়ে শোনাতে শুরু করেন। এর মধ্যে "কৃষ্ণকলি" গানটিও রয়েছে। শান্তিনিকেতনে দীর্ঘজীবনে তিনি বহু ছাত্রছাত্রীকে গান শিখিয়েছেন। এঁদের অনেকেই পরে খ্যাতনামা সংগীতশিল্পী হন। তার ছাত্রছাত্রীদের মধ্যে সুচিত্রা মিত্র ও প্রমিতা মল্লিকের নাম বিশেষভাবে উল্লেখযোগ্য। শান্তিদেব ঘোষ রবীন্দ্রসংগীতের এক খ্যাতনামা বিশারদও ছিলেন। ভারত সরকার ও একাধিক বিশ্ববিদ্যালয় তাকে সম্মানিত করেন। ভারত সরকার তাকে জাতীয় পণ্ডিতের মর্যাদা দিয়েছিল। সাহিত্যিক, সাংবাদিক সাগরময় ঘোষ তার ভ্রাতা।
ব্রিটিশ ভারতের পূর্ববঙ্গ ও আসাম প্রদেশের চাঁদপুরের নিকট বাজাপ্তি গ্রামে (অধুনা বাংলাদেশ রাষ্ট্রের চাঁদপুর জেলায়) ১৯১০ সালের ৭ মে (১৩১৭ বঙ্গাব্দের ২৪ বৈশাখ) শান্তিদেব ঘোষের জন্ম হয়।
শান্তিদেবের পিতা কালীমোহন ঘোষ শান্তিদেবের জন্মের আগে থেকেই রবীন্দ্রনাথ ঠাকুরের ঘনিষ্ঠ সহকর্মী ছিলেন এবং বিশ্বভারতীর গ্রাম পুনর্নির্মাণ শাখা স্থাপনে রবীন্দ্রনাথকে সহায়কের কাজ করতেন। শান্তিদেবের মায়ের নাম ছিল মনোরমা দেবী। প্রথমদিকে রবীন্দ্রনাথ কালীমোহনকে শিলাইদহে গ্রামোন্নয়নের কাজে নিযুক্ত করেছিলেন। পরে তিনি তাকে শান্তিনিকেতনে এনে সেখানেই গ্রাম সংস্কারের কাজে নিযুক্ত করেন। কালীমোহন তার ছয় মাসের শিশুপুত্র শান্তিময়কে রবীন্দ্রনাথের কাছে নিয়ে আসেন। রবীন্দ্রনাথ তার নাম পালটে "শান্তিদেব" রাখেন।
শান্তিনিকেতনের ব্রহ্মবিদ্যালয়ে শান্তিদেবের পড়াশোনা শুরু হয়। এখানে রবীন্দ্রনাথ ও দিনেন্দ্রনাথ ঠাকুরের শিক্ষকতায় সংগীত, নৃত্য ও অভিনয়ে তিনি বিশেষ পারদর্শিতা অর্জন করেন। পরে রবীন্দ্রনাথ ভারতের প্রতিবেশী ও নিকটবর্তী দেশগুলির সংগীত ও নৃত্যকলা শিক্ষার জন্য তাকে সঙ্গে নিয়ে শ্রীলঙ্কা, ব্রহ্মদেশ এবং অধুনা ইন্দোনেশিয়ার জাভা ও বালি ভ্রমণ করেন।
১৯৩০ সালে মাত্র কুড়ি বছর বয়সে শান্তিদেব শিক্ষক হিসেবে বিশ্বভারতীতে যোগ দেন। ১৯৩৬ সালে ইলা ঘোষের সঙ্গে তার বিবাহ হয়। পরে তিনি বিশ্বভারতীর সংগীত ভবনে রবীন্দ্রসংগীত ও নৃত্য বিভাগের অধ্যাপক ও বিভাগীয় প্রধান হয়েছিলেন। ১৯৬৪-৬৮ ও ১৯৭১-৭৩ সময়পর্বে তিনি উক্ত প্রতিষ্ঠানের অধ্যক্ষের দায়িত্বও পালন করেন।
১৯৪৮ সালে শান্তিদেব আকাশবাণী কলকাতার উপদেষ্টা পরিষদের সদস্য নির্বাচিত হন। ১৯৫৬-৬০ সালে তিনি ভারতের সংগীত-নাটক অকাদেমির প্রকাশনা সমিতির সদস্য হন। তিনি প্রবাসী বঙ্গ সাহিত্য সম্মেলন ও আসাম সাহিত্য সম্মেলনের সংগীত বিভাগের সভাপতিও হয়েছিলেন। রবীন্দ্রসংগীত জগতে তিনি প্রবাদপ্রতিম শিল্পী হয়ে উঠেছিলেন। যুক্তরাষ্ট্র, জাপান, বাংলাদেশ, শ্রীলঙ্কা ও সোভিয়েত রাশিয়া ভ্রমণ করে তিনি সেই সকল দেশের সংস্কৃতির সঙ্গে নিজেকে পরিচিত করেন এবং সেই সকল দেশে রবীন্দ্রসংগীতের প্রচার করেন।
এছাড়া বর্ধমান বিশ্ববিদ্যালয় তাকে সাম্মানিক ডি. লিট. প্রদান করেছিল এবং কলকাতার রবীন্দ্রচর্চাকেন্দ্র থেকে তিনি "রবীন্দ্রতত্ত্বাচার্য" উপাধি পেয়েছিলেন।
শান্তিদেব ঘোষের রচিত গ্রন্থগুলি হল:
মুরের সূত্র

মুরের সূত্র বলতে একটি আপাত-সূত্রকে বোঝায়, যাতে বলা হয় যে কোনও সমন্বিত বর্তনীতে উপস্থিত ট্রানজিস্টরের সংখ্যা মোটামুটি প্রতি দুই বছর অন্তর দ্বিগুণ হবে। এটি আসলে কোনও বৈজ্ঞানিক সূত্র নয়, বরং ঐতিহাসিক তথ্য পর্যবেক্ষণ করে প্রণীত ভবিষ্যৎ প্রবণতার পূর্বাভাস। 
মার্কিন অর্ধপরিবাহী প্রযুক্তি কোম্পানি ফেয়ারচাইল্ড সেমিকন্ডাক্টর ও ইন্টেলের সহ-প্রতিষ্ঠাতা গর্ডন মুরের নামে এই সূত্রটির নামকরণ করা হয়েছে। মুর ১৯৬৫ সালে মত দেন যে প্রতিটি সমন্বিত বর্তনীতে উপাংশ বা ট্রানজিস্টরের সংখ্যা প্রতি বছরে দ্বিগুণ হয় এবং তিনি ভবিষ্যদ্বাণী করেন যে এই হার কমপক্ষে আরও এক দশক অব্যাহত থাকবে। ১৯৭৫ সালে এসে মুর তাঁর ভবিষ্যদ্বাণীতে সংশোধন এনে বলেন যে প্রতি দুই বছরে ট্রানজিস্টর সংখ্যা দ্বিগুণ হবে, অর্থাৎ প্রতি বছর সংখ্যাবৃদ্ধির হার হবে ৪১%। যদিও মুর কোনও পরীক্ষালব্ধ বা অভিজ্ঞতালব্ধ উপাত্তের উপর ভিত্তি না করেই এই ভবিষ্যদ্বাণী করেছিলেন, তার পরেও তাঁর এই পূর্বাভাস ১৯৭৫ সাল থেকে বহু দশক ধরে সঠিক প্রমাণিত হয় এবং এটিকে একটি অনানুষ্ঠানিক "সূত্র" হিসেবে বিবেচনা করা শুরু হয়।
মুরের পূর্বাভাসটিকে অর্ধপরিবাহী শিল্পখাতের দীর্ঘমেয়াদী পরিকল্পনা পরিচালিত করতে এবং গবেষণা ও উন্নয়ন সংক্রান্ত লক্ষ্য নির্ধারণ করতে ব্যবহার করা হয়েছে। তাই এটিকে এক ধরনের স্বতঃসিদ্ধকারী ভবিষ্যদ্বাণী হিসেবে গণ্য করা যেতে পারে। দ্বি-আংকিক ইলেকট্রন বিজ্ঞান তথা ডিজিটাল ইলেকট্রনিকসের বিভিন্ন অগ্রগতি যেমন গুণমানের সাথে উপযোজিত অণুপ্রক্রিয়াজাতকারকের (মাইক্রোপ্রসেসর) মূল্যহ্রাস, পরিগণক স্মৃতির (কম্পিউটার মেমরি) ধারণক্ষমতা বৃদ্ধি (দৈব-অভিগম্যতা স্মৃতি বা র‍্যান্ডম অ্যাক্সেস মেমরি তথা র‍্যাম, এবং ফ্ল্যাশ স্মৃতি বা ফ্ল্যাশ মেমরি), ডিজিটাল সুবেদী গ্রাহকের (ডিজিটার সেন্সর) উন্নতি, এমনকি ডিজিটাল আলোকচিত্রগ্রাহক যন্ত্র তথা ডিজিটাল ক্যামেরার চিত্রাণু বা পিক্সেলের সংখ্যা ও আকার মুরের সূত্রের সাথে ঘনিষ্ঠভাবে সম্পর্কিত। ডিজিটাল ইলেকট্রন বিজ্ঞানের এই চলমান পরিবর্তনগুলি প্রযুক্তিগত ও সামাজিক পরিবর্তন, উৎপাদনশীলতা ও অর্থনৈতিক প্রবৃদ্ধির একটি চালিকাশক্তি হিসেবে কাজ করেছে।
মুরের সূত্রটির প্রযোজ্যতা কখন থেকে বন্ধ হয়ে যাবে, সে বিষয়ে শিল্পখাতের বিশেষজ্ঞরা এখনও ঐকমত্যে পৌঁছাননি। অণুপ্রক্রিয়াজাতকারক (মাইক্রোপ্রসেসর) স্থপতিরা বিবৃতি দিয়েছেন যে ২০১০ সাল নাগাদ অর্ধপরিবাহী শিল্পখাতের অগ্রগতি মন্থর হয়ে পড়ে এবং মুরের সূত্রের পূর্বাভাসের খানিকটা নিচে অবস্থান করে। ২০২২ সালের সেপ্টেম্বর মাসে এনভিডিয়া কোম্পানির প্রধান নির্বাহী কর্মকর্তা জেনসেন হুয়াং মুরের সূত্রকে মৃত ঘোষণা করেন। তবে ইন্টেলের প্রধান নির্বাহী কর্মকর্তা প্যাট গ্যালসিঙ্গার তাঁর বিরুদ্ধ মত পোষণ করেন।
অনিল বিশ্বাস (সুরকার)

অনিল বিশ্বাস (৭ জুলাই ১৯১৪ – ৩১ মে ২০০৩) ছিলেন একজন প্রখ্যাত ভারতীয় বাঙালি সুরকার ওসঙ্গীত পরিচালক। তিনি পাশ্চাত্য অর্কেস্ট্রাসঙ্গীত ও বাংলার লোকসঙ্গীতের সংযোগে ভারতীয় চলচ্চিত্রসঙ্গীতের বিশেষ উন্নতিসাধন করেছিলেন। বাদ্যবৃন্দ ও বৃন্দগানের ক্ষেত্রেও তার অবদান বেশ অবদান রয়েছে। চলচ্চিত্রের সঙ্গীতে তার নিরবচ্ছিন্ন অবদানের কারণে ভারতীয় চলচ্চিত্র মহলে তাকে ‘পিতামহ ভীষ্ম’ আখ্যা দেওয়া হয়।
অনিল বিশ্বাসের জন্ম অধুনা বাংলাদেশের বরিশালে। কৈশোরে স্বাধীনতা আন্দোলনে যোগ দিয়েছিলেন তিনি। ১৯৩০ সালেসঙ্গীতের টানে চলে আসেন কলকাতায়। যুক্ত হন মেগাফোন কোম্পানির সঙ্গে। গান প্রতি ৫ টাকা পারিশ্রমিকে শুরু করেন গীতি রচনা ও সুরসংযোজনার কাজ। পাশাপাশি যোগ দেন রঙমহল থিয়েটারে। গান, অভিনয় ও অর্কেস্ট্রা পরিচালনার ভার সেখানে ন্যস্ত ছিল তার উপরেই। তিন বছর রঙমহলে চাকরি করার পর ১৯৩৪ সালে পাড়ি দেন বোম্বাই শহরে।
১৯৩৫ সালে ইস্টার্ন আর্টস-এর ব্যানারে ও তারসঙ্গীত পরিচালনায় মুক্তি পায় প্রথম ছবি "ধরম কী দেবী"। এরপর জাগিরদার, গ্রামোফোন সিঙ্গার ও মহাগীত-এর মতো হিট ছবিতেসঙ্গীত পরিচালনা করেন তিনি। তিনিই প্রথম ভারতীয়সঙ্গীত পরিচালক যিনি টুয়েলভ পিস অর্কেস্ট্রা ব্যবহার করেছিলেন। তারসঙ্গীত পরিচালনায় "আরাম", "আরজু", "অঙ্গুলিমাল", "অনোখা প্যার", "কিসমত", "পহেলী নজর", "তারানা", "পরদেশী", "ওয়ারিশ", "হামদর্দ" প্রভৃতি ছবির গান আজও সমান জনপ্রিয়। এই ছবিগুলিতে তিনি সুরারোপ করেছিলেন ভারতীয় রাগের ভিত্তিতে। ১৯৪২ সালে নির্মিত "কিসমত" ছবিটি টানা তিনবছর সিনেমা হলে ছিল। বহু বছরে "শোলে" এই রেকর্ড ভাঙতে সক্ষম হয়।
১৯৬৩ সালে বোম্বাইয়ের পাট চুকিয়ে দিল্লি চলে যান অনিল বিশ্বাস। ১৯৭৫ খ্রিষ্টাব্দ অবধি আকাশবাণীর প্রধান প্রযোজকের পদে আবৃত থাকেন তিনি। লোকসঙ্গীতের প্রতি তার টান ছিল আমৃত্যু। ২০০৩ সালে মৃত্যুর কিছুকাল আগেও বরিশালে ছেলেবেলায় শোনা কিছু গান রেকর্ড করতে চেয়েছিলেন তিনি। গায়িকা মীনা কাপুর তার সহধর্মিনী।
ভারতীয় চলচ্চিত্র শিল্পে, বিশেষত চলচ্চিত্রসঙ্গীতের জগতে তার অবদান অনস্বীকার্য। তিনিই প্রথম ভারতীয় চলচ্চিত্র সঙ্গীতে পাশ্চাত্য অর্কেস্ট্রার প্রবর্তন করেন। আবার, অনেক প্রতিষ্ঠিত গায়ক-গায়িকা তার সুরারোপিত গান গেয়েই জনপ্রিয়তা অর্জন করেন। মুকেশ ও তালাত মামুদ তারসঙ্গীত পরিচালনাতেই জীবনে প্রথম প্লে-ব্যাক গেয়েছিলেন।
অনিল বিশ্বাসের সুরারোপিত কয়েকটি চলচ্চিত্র হল :
ইন্দ্রাণী সেন

ইন্দ্রাণী সেন একজন ভারতীয় বাঙালি গায়িকা। তিনি রবীন্দ্র সঙ্গীত, নজরুলগীতি এবং বাংলা আধুনিক গানের অ্যালবাম করেছেন। ইনি বিখ্যাত রবীন্দ্র সঙ্গীত গায়িকা সুমিত্রা সেনের কন্যা। ইন্দ্রাণী সেনের বোন গায়িকা শ্রাবণী সেন।
শ্রাবণী সেন

শ্রাবণী সেন একজন ভারতীয় বাঙালি রবীন্দ্রসঙ্গীত শিল্পী। ইনি বিখ্যাত রবীন্দ্র সঙ্গীত শিল্পী সুমিত্রা সেনের কন্যা এবং গায়িকা ইন্দ্রাণী সেনের অনুজা।
শ্রাবণী সেন কলকাতার পাঠভবন বিদ্যালয়ে তার বিদ্যালয় শিক্ষা সম্পন্ন করেন। বিদ্যালয় শিক্ষা শেষ করে তিনি কলকাতার গোখেল মেমোরিয়াল গার্লস কলেজ থেকে ভূগোলে সাম্মানিক স্নাতক ডিগ্রি লাভ করেন ও কলকাতা বিশ্ববিদ্যালয় থেকে স্নাতকোত্তর শিক্ষা সম্পন্ন করেন। এরপর সম্পূর্ণভাবে সঙ্গীতজগতে প্রবেশ করার আগে তিনি মনোরমা পত্রিকার হয়ে সাংবাদিকতা শুরু করেন।
প্রখ্যাত রবীন্দ্রসঙ্গীত শিল্পী সুমিত্রা সেনের কন্যা হয়েও শৈশবে তার সঙ্গীতের প্রতি বিশেষ ঝোঁক ছিল না। সেই সময় তিনি তবলাবাদনে কিছু দক্ষতা অর্জন করেছিলেন। পরে তিনি গীতবিতান থেকে সঙ্গীতশিক্ষা করেন। ১৯৯৩ সালে রবীন্দ্রসঙ্গীতে তার প্রথম অ্যালবাম “আমার একটি কথা” প্রকাশিত হয়। এরপরে ১৯৯৬ সালে তার দ্বিতীয় অ্যালবাম “বন্ধু রহো সাথে” প্রকাশ লাভ করে। ২০০০ সালে তিনি ঋতুপর্ণ ঘোষ পরিচালিত উৎসব ছবিতে “” গানটি গেয়ে প্রথম নেপথ্যকণ্ঠশিল্পী হিসেবে আত্মপ্রকাশ করেন। পরবর্তীকালে তিনি বিদেশেও একাধিক অনুষ্ঠানে আমন্ত্রিত হয়ে সঙ্গীত পরিবেশন করেন। নেপথ্যকণ্ঠশিল্পী হিসেবে “দেখা” (গৌতম ঘোষ পরিচালিত), “বাড়িওয়ালি” (ঋতুপর্ণ ঘোষ পরিচালিত), “স্বপ্নের ফেরিওয়ালা” (সুব্রত সেন পরিচালিত), “সাঁঝবাতির রূপকথারা” (অঞ্জন দাস পরিচালিত), “বালিগঞ্জ কোর্ট” (পিনাকী চৌধুরী পরিচালিত), “হেমন্তের পাখি” (ঊর্মি চক্রবর্তী পরিচালিত) সহ বহু চলচ্চিত্রে তিনি গান করেন।
২০০০ সালে তিনি ঋতুপর্ণ ঘোষ পরিচালিত উৎসব ছবিতে গান গেয়ে বেঙ্গল ফিল্ম জার্নালিস্টস' অ্যাসোসিয়েশনের পক্ষ থেকে শ্রেষ্ঠ মহিলা নেপথ্যকণ্ঠশিল্পী হিসেবে পুরস্কার লাভ করেন।
ফিরোজা বেগম

ফিরোজা বেগম (২৮ জুলাই ১৯৩০ – ৯ সেপ্টেম্বর ২০১৪) বাংলাদেশের প্রথিতযশা নজরুলসঙ্গীতশিল্পী ছিলেন। সমগ্র ভারতীয় উপমহাদেশে তিনি নজরুল সঙ্গীতের জন্য বিখ্যাত হয়ে আছেন। ভারতীয় উপমহাদেশে পরবর্তী প্রজন্মের কাছে তাকে "বাংলা সঙ্গীতের প্রতীকীরূপ" হিসেবে বিবেচনা করা হয়।
ফিরোজা বেগমের জন্ম ১৯৩০ সালের ২৮ জুলাই ফরিদপুরের গোপালগঞ্জ মহকুমার (বর্তমান জেলা) রাতইল ঘোনাপাড়া গ্রামের এক সম্ভ্রান্ত মুসলিম জমিদার পরিবারে। তার বাবার নাম খান বাহাদুর মোহাম্মদ ইসমাইল এবং মায়ের নাম বেগম কওকাবুন্নেসা। শৈশবেই তার সঙ্গীতের প্রতি অনুরাগ জন্মে। ১৯৫৪ সাল থেকে কলকাতায় বসবাস করতে শুরু করেন। ১৯৫৫ সালে সুরকার, গায়ক ও গীতিকার কমল দাশগুপ্তের (যিনি বিয়ের আগে ইসলাম ধর্ম গ্রহণ করেছিলেন এবং নাম কামাল উদ্দিন আহমেদ রাখেন) সঙ্গে তার বিয়ে হয়। ১৯৬৭ সালে ঢাকায় ফিরে আসেন। কমল দাশগুপ্ত ২০ জুলাই, ১৯৭৪ তারিখে মৃত্যুবরণ করেন। এ দম্পতির তিন সন্তান - তাহসিন, হামিন ও শাফীন রয়েছে। হামিন ও শাফিন - উভয়েই রকব্যান্ড দল মাইলসের সদস্য।
১৯৪০-এর দশকে তিনি সঙ্গীত ভুবনে পদার্পণ করেন। ফিরোজা বেগম ষষ্ঠ শ্রেণিতে অধ্যয়নকালে অল ইন্ডিয়া রেডিওতে গানে কন্ঠ দেন। ১৯৪২ সালে ১২ বছর বয়সে বিখ্যাত গ্রামোফোন কোম্পানি এইচএমভি থেকে ৭৮ আরপিএম ডিস্কে ইসলামী গান নিয়ে তার প্রথম রেকর্ড বের হয়। কিছুদিন পর কমল দাশগুপ্তের তত্ত্বাবধানে উর্দু গানের রেকর্ড হয়। এ রেকর্ডের গান ছিল- 'ম্যায় প্রেম ভরে, প্রীত ভরে শুনাউ' আর 'প্রীত শিখানে আয়া'। দশ বছর বয়সে ফিরোজা বেগম কাজী নজরুলের সান্নিধ্যে আসেন এবং তার কাছ থেকে তালিম গ্রহণ করেন। নজরুলের গান নিয়ে প্রকাশিত তার প্রথম রেকর্ড বের হয় ১৯৪৯ সালে। কাজী নজরুল অসুস্থ হওয়ার পর ফিরোজা বেগম নজরুলসঙ্গীতের শুদ্ধ স্বরলিপি ও সুর সংরক্ষণের ব্যবস্থা গ্রহণ করেন। পৃথিবীর বিভিন্ন দেশে তিনি ৩৮০টির বেশি একক সঙ্গীতানুষ্ঠানে অংশগ্রহণ করেছেন। নজরুলসঙ্গীত ছাড়াও তিনি আধুনিক গান, গজল, কাওয়ালি, ভজন, হামদ ও নাত-সহ বিভিন্ন ধরনের সঙ্গীতে কন্ঠ দিয়েছেন। জীবদ্দশায় তার ১২টি এলপি, ৪টি ইপি, ৬টি সিডি ও ২০টিরও বেশি অডিও ক্যাসেট প্রকাশিত হয়েছে।
১৯৭২ সালে কলকাতায় "বঙ্গ-সংস্কৃতি-সম্মেলন-মঞ্চে" কমল দাশগুপ্তের ছাত্রী ও সহধর্মিণী হিসেবে তিনি ছিলেন মুখ্যশিল্পী। উভয়ের দ্বৈতসঙ্গীত সকল শ্রোতা-দর্শককে ব্যাপকভাবে বিমোহিত করেছিল।
শিল্পচর্চায় অসাধারণ অবদানের জন্য ১৯৭৯ সালে দেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে। এছাড়াও তিনি
তিনি জাপানের অডিও প্রযোজনা প্রতিষ্ঠান সিবিএস থেকে গোল্ড ডিস্ক, ২০১১ সালে মেরিল-প্রথম আলো আজীবন সম্মাননা পুরস্কার অর্জন করেন। ১২ এপ্রিল ২০১২ তিনি পশ্চিমবঙ্গের মুখ্যমন্ত্রী মমতা বন্দোপাধ্যায়ের কাছ থেকে "বঙ্গ সম্মান" পুরস্কার গ্রহণ করেন।
২৮ জুলাই ২০১৮ সালে তার ৮৮ তম জন্মদিনে গুগল ডুডল তৈরি করে সম্মননা প্রদান করে।
মৃত্য
কিডনি জটিলতায় ৯ সেপ্টেম্বর ২০১৪, মঙ্গলবার রাত ৮টা ২৮ মিনিটে ঢাকার অ্যাপোলো হাসপাতালে মৃত্যুবরণ করেন তিনি।
মানবেন্দ্র মুখোপাধ্যায়

মানবেন্দ্র মুখোপাধ্যায় (১১ আগস্ট ১৯২৯ ‌– ১৯ জানুয়ারি ১৯৯২) একজন ভারতীয় বাঙালি সঙ্গীত শিল্পী ও সুরকার। ইনি বহু বাংলা আধুনিক গান এবং নজরুলগীতি গেয়েছেন। এটা বিবেচনা করা হয় যে বিংশ শতাব্দীর পঞ্চাশ, ষাট ও সত্তরের দশকে বাংলা গান চমৎকারিত্বের উচ্চতম পর্যায়ে পৌঁছে এবং সে-কারণে সেই সময়কালকে "বাংলা আধুনিক গানের স্বর্ণযুগ বলা হয়"। ১৯৫০-এর দশকেই মানবেন্দ্র বাংলা গানের মর্যাদাকে ভারতীয় ধ্রুপদী সংগীতের উচ্চতায় তুলে দেন। তার স্বতন্ত্র কণ্ঠের কারণে দর্শকদের কাছে তিনি হিট ছিলেন।
এস ব্যান্ড

২ গিগা হার্জ থেকে ২'৪ গিগা হার্জ পর্যন্ত বিস্তৃত মাইক্রোয়েভ রেডিও ব্যান্ড।
এস ব্যান্ডটি বৈদ্যুতিন চৌম্বকীয় বর্ণালীটির মাইক্রোওয়েভ ব্যান্ডের ২ থেকে ৪ গিগা হার্টজ (গিগাহার্টজ) এর ফ্রিকোয়েন্সি কভার করার একটি অংশের জন্য ইনস্টিটিউট অফ ইলেকট্রিক্যাল অ্যান্ড ইলেকট্রনিক্স ইঞ্জিনিয়ার্স (আইইইই) এর একটি পদবি। সুতরাং এটি ইউএইচএফ এবং এসএফএফ ব্যান্ডের মধ্যে ৩.০গিগাহার্জ-এ প্রচলিত সীমানা অতিক্রম করে। এস ব্যান্ডটি বিমান পরিবহন নিয়ন্ত্রণ, আবহাওয়া রাডার, পৃষ্ঠতল জাহাজের রাডার এবং কিছু যোগাযোগ উপগ্রহের বিশেষত স্পেস শাটল এবং আন্তর্জাতিক মহাকাশ কেন্দ্রের সাথে যোগাযোগের জন্য নাসা দ্বারা ব্যবহৃত সংস্থাগুলির জন্য বিমানবন্দর নজরদারি রাডার দ্বারা ব্যবহৃত হয়। ১০ সেন্টিমিটার রাডার শর্ট-ব্যান্ডটি প্রায় ১.৫ থেকে ৫.২ গিগাহার্টজ পর্যন্ত হয়। এস ব্যান্ডটিতে ২.৪–২.৪H৮৩ গিগাহার্জ আইএসএম ব্যান্ড রয়েছে যা কম পাওয়ার লাইসেন্সবিহীন মাইক্রোওয়েভ ডিভাইস যেমন কর্ডলেস ফোন, ওয়্যারলেস হেডফোন (ব্লুটুথ), ওয়্যারলেস নেটওয়ার্কিং (ওয়াইফাই), গ্যারেজ দরজা খোলার, কীলেস গাড়ির লকস, শিশুর মনিটরের জন্য ব্যাপকভাবে ব্যবহৃত হয় মেডিকেল ডায়াথার্মি মেশিন এবং মাইক্রোওয়েভ ওভেনগুলির জন্য (সাধারণত ২.৪৯৫ গিগাহার্টজ এ)। ভারতের আঞ্চলিক উপগ্রহ নেভিগেশন নেটওয়ার্ক (আইআরএনএসএস) ২.৪৮থেকে ২,০০০গিগাহার্টজ বর্ধমান।